Hecho 25 ARNNT - Feymew Festo, dew gobernadorkülelu ka - Bible Search\nHecho 24 Hecho 26\nPablo yengey ta Festo mew\n1Feymew Festo, dew gobernadorkülelu ka dew rupalu küla antü, tripay ta Sesarea ñi amuael ta Jerusalen. 2Fey Jerusalen mew ti longkolelu pu saserdote mew ka ti pu ülmenke judiu dalluntukufi ta Pablo ñi rume wesa chengen ta kisu. 3Rume fütra fürenen mew reke pifi engün, ñi werküael tañi yelelngeael ta Pablo Jerusalen mew. Kisu engün ñi trürümaelchi dungu duamniefuy ñi langümngeafel ta rüpü mew, 4welu Festo llowdunguy: “Pablo püresuley ta Sesarea mew, fey iñche rakiduamkülen tañi wiñotuael müte tuntepu mew no ta Sesarea mew. 5Eymün tamün pu awtoridad feley taiñ kompañaetew amuli ta Sesarea. Feychi wentru ta chem wesa femkele rume, tüyew ta dalluntukupuafimün.”\n6Festo mülewepuy ta Jerusalen mew pura antü kam mari antü chey, fey wüla wiñotuy ta Sesarea. Fey kangelu antü mew anüpuy kisu ñi wangku mew tati tribunal mew ka werküy ñi yelelngemeael ta Pablo. 7Fey konpulu ta Pablo, tati pu judiu tuwyelu ta Jerusalen fülkonpuy engün ka feypintukungepuy pütrün wesake dungu mew, tunte kiñe dungu no rume küme tripalay kom tañi piel mew engün. 8Pablo kay feypi kisutu tañi ingkawün:\n—Iñche ta femkelan chem wesa dungu no rume, tati pu judiu tañi ley dungu mew no rume, tati ngillatuwe ruka mew no rume, tati Roma tuwchi emperador mew no rume.\n9Welu Festo am ayülu ñi kümelkawküleael ti pu judiu engün, ramtufi ta Pablo:\n—¿Küpa amuymi anta Jerusalen, üyew tañi inaramtumeael iñche eymi tami dungu?\n—Mülen ta tüfa Roma tuwchi emperador tañi tribunal mew, tüfa mew feley tañi inaramtungeael. Eymün ta fente küme kimnieymün tañi chem wesa femnofiel rume tati pu judiu. 11Chem wesa dungu rume femli iñche femngechi tañi langümngeael, feley tati, welu ngenole chem rüf dungu no rume tañi feypintukumekeetew mew tati pu judiu, iney rume ngelay tañi chalintukuaetew ti pu judiu ñi awtoridad mew. Iñche duamtun tati emperador tañi inaramtulaetew ñi femelchi dungu.+\n12Feymew Festo ramtuyefi tañi pu kellu ngülamtukeetew, feymew müten feypi:\n—Eymi am dew feypilu tati emperador tami inaramtuaetew, tati emperador mew ta amuaymi.\nPablo mülepuy tati longko ülmen Agripa mew\n13Kiñe mufün antü rupalu, tati longko ülmen Agripa ka Berenise amuyngu ta Sesarea ñi chalimeafiel ta Festo. 14Pichi alüñma mülepulu engu ta üyew, Festo nütramelfi tati longko ülmen Pablo tañi femngechi felen. Feypifi:\n—Müley ta tüfa mew kiñe wentru Felik tañi püresuelkünuel. 15Mülepulu iñche ta Jerusalen, tati longkolelu ti pu saserdote mew ka ti awtoridadkülelu tati pu judiu mew feypienew engün ñi rume wesa femün ta Pablo ka feypienew engün tañi langümafiel ta Pablo. 16Iñche llowdungufiñ tati pu awtoridadkülelu Roma waria mew ñi wimtulenon ñi kondenayafiel chem che no rume petu tañi pewnon ñi dalluntukuetewchi kayñe engün ñi traf dunguael femngechi tañi ingkawael tati dalluntukuelchi che. 17Feymew, küpalu faw Sesarea mew ta kisu engün, ayülan ñi fill mekeael, fey kangelu antü mew puwün ñi küdawael tañi tribunal mew, fey werkün tañi küpalngeael ta Pablo. 18Welu tati pu che tañi dalluntukuafiel chem pipulayngün rume ñi traf dunguafiel ta Pablo. Iñche rakiduamfun tañi niefel yafkan, welu ñi kayñetunieetew feypilayngün kiñe yafkan no rume ñi nieel ta Pablo. 19Tüfachi dungu müten feypi engün chumngechi ñi feyentulen engün ta Ngünechen mew, ka tukulpafi engün kiñe wentru Jesus pingelu tati lalu, fey Pablo mongeley tañi piken. 20Iñche kimlan ñi chem chumael fey tüfachi dungu mew, fey ramtufiñ ta Pablo ñi küpa amun ta Jerusalen ñi küme inaramtungeael tüfeychi dungu. 21Welu Pablo feypi tati emperador ñi inaramtuael kisu ñi dungu, feymew werkün iñche tañi püresuleael ta Pablo. Iñche adkünuafiñ wüla chumngechi tañi werkülelafiel tati emperador.\n22Feymew Agripa feypifi ta Festo:\n—Iñche ta ka küpa allkütuñmafuiñ ñi dungu ta tüfeychi wentru.\nFey Festo llowdungueyew:\n—Wüle müten ta allküñmayafimi.\n23Fey kangelu antü mew, Agripa ka Berenise rume afmanngey ñi konpun ti trawüluwkemumchi ruka mew, kiñentrür tati longkolelu ti pu soltaw mew ka tati doy fütrake ülmenküleyelu tati waria mew. Festo werküy ñi yelelngeael ta Pablo, 24feymew feypi:\n—Eymi chi fütra longko ülmen Agripa ka pu ülmen trawüluwkülepalu tüfachi ruka mew: tüfa mew mülepay kiñe wentru Pablo pingelu. Tati pu judiu Jerusalen küpakey faw Sesarea mew ñi dalluntukuafiel ta Pablo, fey afelkelayngün wirarkülen ‘langümngepe’ tañi piael engün, 25welu iñche ta chem wesa femnolu rume trokifiñ tañi langümngepüdayael. Fey Pablo am feypilu ñi inaramtuaetew ti emperador fütra longko ülmen, feymew rakiduamün tañi werkülelafiel ta kisu. 26Iñche ta küme kimlafiñ tañi chumngechi chengen ta Pablo tañi küme feypiafiel wirin dungu mew tati emperador. Feymew küpalfiñ ta Pablo eymün mew ka doyelchi may eymi, longko ülmen Agripa, fey rupan ramtukangele wüla ta Pablo, iñche kiman chem dungu tañi feypiafiel tati emperador. 27Ngelay tañi yengeael ta kiñe püresu no rume feypingenole chem mew tañi yafkalen.


Wekimün Chilkatuwe - Taiñ pu trür\nTaiñ pu trür:\nWingka kimün ka Williche kimün kiñewün wichawküley.\nPu williche ta mongelekeygün ti Chilwe archipielago mew, Chile ñi willi mapu püle. Chew tañi trawüpeyem egün Konsejatu Chafün Williche Chilwe ka femuechi tañi ünen Longko, Segundo José Armando Llayturew Mankemija pingey.\nKonsejatu Chafün Williche Chilwe kiñewün ta UPEI engu, fentren tripantu rupay ta epuñpüle ta adkünual tüfachi püroyekto Wekimün Chilkatuwe pingelu.\nTüfachi püroyekto llow kullinkey Exteriores, Comercio y Desarrollo de Canadá (DFATD) mew, femuechi may epuñpüle konküley ta Canadá mapu küpachi pu adümchefe ka Chilwe wapi mülechi pu adümchefe, ka inangechi fillke adümchfe kiñewün küdawkeyngün Chile mapu mew.\nFemuechi may ti Konsejatu Chafün Williche Chilwe pukintuniey Wekimün chilkatuwe mew kiñe küme yenierpual ta doy küme mongen ta pu williche wekeche ka tañi pu machulla mew. Chew ta kimeltuniengeal kuyfike küme kimün ta pu williche yenielu.\nTüfachi püroyekto küdawniengey doy ka mapu mülechi Chilwe archipielago mew, Alao wapi ka Apiao wapi konküley ta Kinchao komuna mew, Kailin wapi ka Koldita mapu chew ta ka müley Chaywao mapu, Liw Kura mapu, Tweo mapu, Punta Paula mapu, Inkopülli mapu, Yaldad mapu, Trinkao mapu ka Kokawke, kom tüfachi mapu konküley Kellon komuna mew.\nDoy entufinge Konsejatu Chafün Williche Chilwe ñi dungu ka lelifinge ti püroyekto ñi página web ta Canadá mapu mew.


Inicio > Gülamtuwe INDH > Yerko Ljubetic Godoy\nYerko Ljubetic Godoy fey ta inkayefe pu che gey tati, txipay ñi chillkatun mew ti Universidad de Chile pigechi chi chillkatuwe ruka, kafey ta ñizolkülefuy kuifi ti Federación de Estudiantes (chillkatufe txokiñ) fey ti chi chillkatuwe ruka mew ga. Niey ta diplomado fey ti Sistema Internacional de DD.HH fey ti Facultad de Derecho chi chillkatuwe mew, kafey niey ti magister pigechi kimün ti Politicas del Trabajo y Relaciones Laborales fey ti Universidad Bologna fanten mew Universidad Central pigechi chi chillkatuwe.\nRume kimnierkey ta chumgechi may ta küzawgekey ta fillke txokiñ che mew, fey ti pu sindicales pigechi ka fey ti pu txokiñ wenuntukelu küzaw zugu mew. Fey ta chi kimün mew ga fey ta üytügey Ministro del Trabajo y Previsión Social pigechi küzaw, ñizolkülefulu ti Ricardo Lago pigechi wentxu.\nFanten mew ta küzawküley kimelfe mew fey ti Alberto Hurtado pigechi chillkatuwe ruka mew, kimeltukey ta Facultad de Economía y Negocios, fey mew fey wenuntuniekefi zugu nügkülelu mogel che zugu mew ka femgechi ti pu empresas ñi zugu mew.\nÜytügerkey gülamtufe mew fey ti INDH mew kafey ta lonkoleay pigerkey fey ti Sociedad Civil, kiñe toxkiñ txipantu mew ti epu konchi julio chi küyen mew epu waranka mari aylla txipantu mew ka epu konchi julio chi küyen epu waranka epu mari kechu chi txipantu mew.


Esdra ka tati pu israelche dewmatuyngün ti Ngillatuwe ruka | Biblia Nütram\nManeluwküleyngün Ngünechen ñi kelluetew mu\nEPE KECHU mari warangka che tripayngün Babilonia pingechi waria, ka amuyngün Jerusalen. Welu puwlu (powlu) engün, Jerusalen kom afküleychi waria. Iney (iñi) no rume ngelay feymu. Tati pu Israel che müley ñi kom wiño dewmatual engün.\nWüne ñi dewmal engün fey kiñe altar. Tüfa feyta chew yengekefuy yewün, ka mañumtun kulliñ, chew elkünulngekefuy Jewba. Pichin (püchün) küyen müten rupalu, pu Israel che ka dewmatuyngün tati ngillatuwe ruka. Welu tati pu kayñe kañpüle inafül mülechi mapu, ayüyngün ñi llükalkayafiel, ka ñi katrütuafiel tañi küdaw. Af mew, tati pu kayñe perpuyngün ti we rey mülelu Persia mew, ñi entual kiñe ley dungu ñi katrütuafiel tañi dewmayal ñi küdaw.\nDew rupay mari regle tripantu tati pu Israel che wiñolu Babilonia mu. Ngünechen werküy tañi epu pelon wentru Ageo ka Sakaria engu, tañi feypiafiel tati pu che tañi wiño dewmayal ñi küdaw engün. Tati pu che maneluwi engün Ngünechen tañi kellun mew, ka feyentufingün (müngeltufingün) tati epu pelon wentru. Ka wiño küdawi engün chi ruka mu, welu kiñe ley ‘femlayaymün’ pifeyew engün.\nFeymu lle, kiñe persa ofisial Tatenay pingelu, akuy ka ramtupay: ‘¿Iney am feypieymünmu tamün dewmayal ti ngillatuwe ruka?’ Pu Israel che wiñoldungueyew Babilonia mu ti rey Siro feypieyew: ‘Amumün Jerusalen, dewmamün tamün Ngünechen Jewba ñi ngillatuwe ruka.’\nTatenay werküy kiñe chillka Babilonia mu ñi ramtual Siro rüfngen tañi feypikünun, welu Siro dew larkey. Pichin antü mew ti we rey Persia, wiño werküy kiñe chillka, ta feypiley rüf ngen feychi dungu. Feymu lle ti rey wirintükuy: ‘Elkünufimün pu Israel che tañi dewmayal tañi Ngünechen ñi ngillatuwe ruka. Ka werküwayiñ tamün kelluafiel engün.’ Meli tripantu mu chi dewmayngün ti ngillatuwe ruka, ka tati pu Israel che rume (mütre) ayüwküleyngün.\nKa alün tripantu rupay. Meli mari pura tripantu rupay chi ñi dewmangeel tati ngillatuwe ruka. Tati pu che mülelu Jerusalen, rume pofrengey engün, ka tati waria ka Ngünechen ñi ngillatuwe ruka newe adkülelay. Üye Babilonia mew kiñe Israel che Esdra pingelu, kimürpuy ñi küme elngeal tati Ngünechen ñi ngillatuwe ruka. Fey mu, ¿kimimi tañi chumün?\nEsdra pemefi Artajerje, Persia mülechi rey, ka tüfachi küme rey elufi Esdra alün kümeke yewün tañi yeal ta Jerusalen. Esdra ngillatufi tati pu Israel che mülelu Babilonia tañi kelluaetew, kiñe kayu warangka che peno ‘amuayiñ’ pi engün. Yey engün alün plata ka milla ka falinke chemkün.\nEsdra rakiduamküley, müley rume wedake wentru rüpü mew. Tüfachi pu wentru müntuñmayafuy engün tañi plata ka milla, ka langümafuy engün. Fey mu Esdra trawülfi tati pu che, chumngechi peafuymi tüfachi adentun mu. Fey mu llellipufi Jewba tañi kelluaetew tañi kamapu ñi wiño amutual engün Jerusalen mu.\nJewba ingkañpeeyew engün. Ka rupalu meli küyen, küme puwi (powi) engün Jerusalen mu. ¿Pengeleiñmu tüfa, Jewba tañi ingkakefiel kom tati pu maneluwkülelu kidu mu?\nEsdra, kapitulo 2-8.


Kiñewküleaiñ, chumngechi ñi kiñewkülen Jewba ka Jesus | Ñi chillkatungeal\n“Llellipuaeyu [...] ñi fente küme kiñewküleael ta kisu engün” (JUAN 17:20, 21).\nÜLKANTUN: 24 KA 99\nJesus ñi antü mu, ¿chumngechi illamkachengekefuy?\nPu wünenke kristiano, ¿chumngechi illamkachewelayngün?\n¿Chumngechi kelluafuiñ ñi kiñewküleal Jewba tañi pu che?\n1. Ti inan pun, ¿chem ngillatuy Jesus?\nRUPAN ikünulu ti inan pun ñi mülen tañi pu disipulu engün, Jesus fill rakiduamkülefuy pu apostol ñi kiñewkülen mu. Feymu trawüluwlu engün, ngillatuy ñi kiñewküleal pu disipulu, chumngechi ñi kiñewkülen kidu ka tañi Chaw (papeltunge Juan 17:20, 21). Pu disipulu ñi kiñewkülen mu, pu che ngüneduamafuy Jewba ñi werküfiel ta Jesus Mapu mu. Kafey welukonke piwkeyewle engün, doy kiñewküleafuyngün, fey kom pu che kimafuy tañi rüf disipulungen (Juan 13:34, 35).\n2. Jesus, ¿chumngelu chi (chemu) fentren rupa nütramkay ñi kiñewküleal pu apostol?\n2 Feychi pun Jesus ngüneduami pu apostol ñi müte kiñewkülenon, feymu peno fentren rupa nütramkalelfi feychi dungu. Kiñeke rupa pu apostol notukadunguwingün iney “tañi longkoletuael kisu engün mew”, feychi pun ka femingün (Luka 22:24-27; Marku 9:33, 34). Santiaw ka Juan dew feypikünufingu ta Jesus ‘ngünenielmi wenu mapu mew, elumuyu tayu mülepual kiñe tami man püle, kangelu tami wele püle’ (Marku 10:35-40).\n3. 1) Pu disipulu, ¿chumngelu müte kiñewkülelafuyngün? 2) ¿Chem küla dungu inaduamaiñ?\n3 Pu disipulu küpa niefuyngün doy awtoridad, feymu müte kiñewkülelafuyngün. Welu fey ka müten no. Jesus ñi antü mu, pu che üdekefuy ta kakelu ka illamkachekefuy, feymu kiñewkülelafuy. Jesus ñi pu disipulu ka femkefuyngün chi, welu mülefuy ñi entual feychi wedake rakiduam tañi piwke mu. Feymu tüfachi chillkatun mu inaduamaiñ küla dungu: illamkachekefulu rume pu che Jesus ñi antü mew, ¿chem chumi kidu? ¿Chumngechi kimeltufi tañi pu disipulu ñi illamkachenoal, fey tañi kiñewküleal engün? Jesus ñi femün ka ñi kimeltun, ¿chumngechi kellukeeiñmu ñi kiñewküleal kom pu kristianongen?\nILLAMKANGEKEFUY JESUS KA TAÑI PU DISIPULU\n4. ¿Chumngechi illamkangekefuy Jesus?\n4 Jesus ka illamkangekefuy. Felipe feypifilu ta Natanael ñi pefiel ti Mesia, Natanael feypi: “¿Chem küme dungu am tripayafuy Nasaret waria mew?” (Juan 1:46). Natanael kimniefuy chi ti Mesia ñi choyüngeal Belen waria mu, femngechi feypilu am Miqueas 5:2. Rakiduamkefuy chi ñi müte falin-ngenon Nasaret waria ñi choyüngeal üye mu ti Mesia. Kafey falinke che Judea mapu mu illamkakefuyngün ta Jesus, tuwlu am Galilea mapu mu (Juan 7:52). Fentren che Judea mu tuwlu falintukelafuyngün tati pu Galilea mu tuwlu. Kafey tati pu che mülelu Judea ka Galilea mapu mu illamkakefuy ka famentukefuy pu samariache (Juan 4:9). Pu samariache trürlafuyngün pu judiu engün tañi tuwün ka religion mu. Feymu kakelu judiu ñi weda piafiel ta Jesus, “eymi kiñe Samaria tuwünchengen” pifingün (Juan 8:48).\n5. Pu inaniefilu ta Jesus, ¿chumngechi illamkangekefuyngün?\n5 Pu judiu longkolechi religioso ka illamkakefuyngün tati pu inaniefilu ta Jesus. “Rume welulkawküley engün” pikefuy pu farisew (Juan 7:47-49). Feychi mu mülekefuy religioso chillkatuwe, fey pu farisew küme trokikelafuyngün tati pu koneltunolu fey mu, ka tati pu inakenolu ñi wimtun (Hecho 4:13). Kafey pu che mallmawkefuy ñi feyentun mu, ñi ülmen chengen ka ñi mollfüñ mu, feymu illamkakefuyngün ta Jesus ka tañi pu disipulu. Epe kom che femkefulu am tüfa, pu disipulu ka femngechi rakiduamürpuyngün. Welu ñi kiñewküleal engün, mülefuy ñi küme elkünutual tañi rakiduam.\n6. Iñchiñ, ¿ka illamkacherpuafuiñ? Feypinge kiñeke che ñi rupan.\n6 Famülke mu wall püle ka illamkangekey pu che. Iñchiñ illamkangekeiñ, ka illamkacherpuafuiñ kütu. Australia mew, kiñe lamngen wünelekelu amuldungun mu feypi ñi femkefel kuyfi: “Longkontukufilu iñche ti wedake dungu afkentu ñi femngeken pu mapuche Australia mew tuwlu, iñche doy üderpufiñ pu wingka”. Taiñ lamngen ka femngey wedake dungu, feymu doy üderpufi engün. Kafey kiñe peñi frances dungukelu Canada mu, feypi ñi chumngentuwkefel: “Iñche rakiduamkefun ñi doykülen pu che frances dungukelu”. Feymu tüfachi peñi küpa nütramkakelafuy pu gringu dungukelu engün.\n7. Illamkachengekefulu rume pu che Jesus ñi antü mew, ¿chem chumi kidu?\n7 Feley tati, müna illamkachengekey ka küdawngey pu che ñi küme elkünutual tañi rakiduam. Ka femngechi rupakefuy Jesus ñi antü mu, welu ¿chem chumi kidu? Turpu illamkachekelafuy ka dullintuchekelafuy (ngümintuchekelabüy), welu may amuldungufi itrofill che: riku, pofre, pu farisew, pu Samaria tuwlu, pu kofrakelu impuestu ka pu weda mongen yenielu. Kafey tañi feypin ka femün mu, Jesus kimeltufi tañi pu disipulu ñi kangentunoafiel ka illamkanoafiel ta kakelu.\nÑI ILLAMKACHEWENOAL, DUAMFALI PIWKEYEN KA ÑOM PIWKE\n8. Jesus, ¿chem rüf dungu kimeltuy taiñ kiñewküleal? ¿Chumngelu feyngey piafuiñ?\n8 Jesus kimeltuy kiñe rüf dungu taiñ kiñewküleal. Feypifi tañi pu disipulu: “Kom eymün am kiñe reñmawen reke felelu” (papeltunge Matew 23:8, 9). Kom iñchiñ reñmayewkeiñ, kom küpalu am Adan mu (Hecho 17:26). Kafey Jesus feypi ñi peñiwen ka lamngenwen-ngen pu disipulu, kom engün yamkefilu am ta Jewba, tañi wenu mapu mülechi Chaw (Matew 12:50). Kom engün koneltuyngün Chaw Dios ñi reñmawen mu ka kiñewküleyngün tañi piwkeyen ka feyentun mew. Feymu pu apostol wirintukulelfilu karta tati pu kristiano, peñi ka lamngen pifingün (Romanu 1:13; 1 Juan 3:13).\n9. Pu judiu, ¿felefuy ñi mallmawal tañi mollfüñ mu? ¿Chumngelu?\n9 Jesus feypifilu tañi pu disipulu ñi reñmawen-ngen, küme kimeltulelfi ñi falin-ngen ñom piwkengeal (papeltunge Matew 23:11, 12). Chumngechi kimiyiñ, kiñeke mu pu apostol kiñewkülelafuyngün tañi mallma piwkengen mu. Kafey Jesus ñi antü mu pu che mallmawkefuy tañi mollfüñ mu. Pu judiu küpalu am Abraam mu, fentren engün doy küme che trokiwkefuy ta kakelu mew. Welu, ¿felefuy ñi mallmawal engün? Femlay, feymu Juan ti Fawtisachefe feypifi engün: “Ngünechen tüfachi pu kura femkünuafuy Abraam ñi yomelchengeael” (Luka 3:8).\n10. Jesus, ¿chumngechi kimeltuy ñi kümenon tañi mallmawal pu che ñi mollfüñ mu? (Inaduamnge ti adentun 1 ellaka mu mülelu).\n10 Jesus kimeltuy ñi kümenon tañi mallmawal pu che ñi mollfüñ mu. Küme pengeli tüfa wiñoldungufilu ta kiñe wentru kimeltukelu Moyse ñi ley dungu. Kidu ramtueyew: “¿Iney am tañi chafche?”. Fey Jesus entuy kiñe nütram. Feypi kiñe mufü weñefe ñi wülelkafiel kiñe judiu ka tranakünufi rüpü mu. Epu judiu rupayngu inafül ti wentru mew, welu kellulafingu. Fey rupay kiñe samaria wentru, kidu kutranpiwkeyefi ka kuydafi. Dewlu ñi nütram, Jesus yafültukufi tati wentru ñi ramtuetew tañi femal ti samaria wentru reke (Luka 10:25-37). Femngechi Jesus kimeltulelfi pu judiu ñi inayentuafiel kiñe samaria wentru, fey ñi rüf piwkeyeafiel tañi pu chafche.\n11. 1) Pu disipulu, ¿chumngelu mülefuy ñi illamkachenoal? 2) Jesus, ¿chumngechi kimeltufi engün ñi illamkachenoal?\n11 Pichilewelu tañi amutual wenu mapu mew, Jesus feypifi tañi pu disipulu ñi amuldungumeal engün “kom ti lof mülelu Judea mapu mew, ka Samaria trokiñ mapu mew, ka [...] tuntepu ñi mülen ta mapu” (Hecho 1:8). Ñi femal tüfa, pu disipulu mülefuy ñi mallmawnoal ka illamkachenoal. Jesus nütramkay ñi küme chumngen kiñeke katripanche, femngechi pepikafi pu disipulu ñi amuldunguafiel itrokom che. Feymu Jesus sakifi ñi fente feyentulen kiñe Roma tuwchi kapitan (Matew 8:5-10). Kafey Nasaret mu, ti waria chew ñi tremün Jesus, kidu pengeli Jewba ñi kellufiel kiñeke katripanche: tati Sarepta mülechi lantu domo Fenisia mapu mu, Naman tati lepra kutran-ngelu Siria tuwlu, ka kakelu llemay (Luka 4:25-27). Kafey Jesus amuldungufi kiñe Samaria tuwchi domo ka epu antü mülewey pu samaria che mu, tüfa engün am ayülu ñi allkütuafiel (Juan 4:21-24, 40).\nPU WÜNENKE KRISTIANO MÜLEFUY ÑI ILLAMKACHEWENOAL\n12. Pu apostol ñi pefiel ta Jesus nütramkamekefilu tati samaria domo, ¿chumingün? (Inaduamnge ti adentun 2 ellaka mu mülelu).\n12 Pu apostol küdawtuyngün ñi illamkachewenoal. Feychi mu pu judiu longkolechi religioso nütramkakelafuy pu domo engün kakelu che ñi adkiñ mu, ka rakiduamlayafuy rume nütramkayafiel kiñe samaria domo weda üytunchengelu. Feymu peno pu apostol ñi pefiel ta Jesus nütramkamekefilu tati samaria domo müleduamküleweyngün (Juan 4:9, 27). Dew nütramkalu Jesus ti domo engu, pu disipulu feypieyew ñi iyal. Welu Jesus duamkülelafuy rume, müna ayüwületew am nütramkafiel ti domo. Kidu iyael reke trokifi femal Jewba ñi ayükeel, feymu amuldungufi feychi domo, Samaria mu tuwlu rume (Juan 4:31-34).\n13. ¿Chumngelu feypiafuiñ Santiaw ka Juan ñi küme kimtukunon Jesus ñi kimeltuetew?\n13 Santiaw ka Juan küme kimtukulayngu tüfachi falin dungu. Pu apostol miyawlu Jesus engün Samaria mapu mu, kintuyngün chew ñi umañtual kiñe pichi trokiñ ruka che mew, welu ti pu samariache pilay engün tañi llowaetew. Fey Santiaw ka Juan müna illkuyngu, feymu feypifingu ta Jesus: ‘Pifulmi kay, werküafuymi ñi nagpayael kütral wenu mapu’, femngechi ñi apümkangeal feychi pu che. Welu Jesus norümtufi engu (Luka 9:51-56). Mülefule engün Galilea mapu mu, Santiaw ka Juan müte illkulayafuyngu chi, welu tañi illamkafiel mu peno pu samariache, fente illkuyngu. Welu rupachi antü mu, pu samariache küme llowfingün ta Juan, feymu kidu wiño witrawpelay tañi feypin mu (Hecho 8:14, 25).\n14. Illamkachengelu ti trawünche mu, ¿chumngechi küme elkünungetuy?\n14 Pichi rupalu Pentekoste 33 tripantu mu, mülefuy kiñe weda dungu ti trawünche mu. Pu peñi elukefuyngün iyael tati lantuke domo, welu elukelafuyngün tati pu lantu domo griegu dungukelu (Hecho 6:1). ¿Chumngelu? Illamkakefuyngün chi tati pu griegu dungukelu. Welu pu apostol küme elkünufemtuyngün tüfachi weda dungu, fey elingün regle peñi adümuwkülelu ñi küme eluafiel ti iyael itrokom tati lantuke domo. Kom feychi pu peñi, griegu üy niekefuyngün, tüfa müna yafültukupelafi tati lantuke lamngen griegu dungukelu.\n15. Pedro, ¿chumngechi kimürpuy ñi dullintuchenoal? (Inaduamnge ti adentun 3 ellaka mu mülelu).\n15 Puwlu 36 tripantu, pu disipulu eluwingün ñi amuldunguafiel kom che fill tuwün-ngelu. Petu ñi rupanon tüfa, Pedro trawüluwkefuy pu judiu engün müten. Welu Jewba küme pengeleleyew ñi duamfalngen pu kristiano tañi dullintuchenoal, feymu ti apostol kimeltulelfi ti kümeke dungu ta Korneliu, kiñe roma soltaw (papeltunge Hecho 10:28, 34, 35). Fey wüla Pedro trawüluwkefuy ka kiñentrür ikefuy tati pu judiu tuwün-ngenolu engün. Welu kiñeke tripantu rupalu, Antiokia waria mew fentekünuy ñi kiñentrür iyal tati pu judiu tuwün-ngenolu engün (Galata 2:11-14). Feymu Pablo norümtufi, fey Pedro inafi ti ngülam. ¿Chumngelu feypiafuiñ tüfa? Pedro wirintukulelfilu ti wünen karta tati pu kristiano mülelu Asia Menor mu, judiu tuwün-ngelu ka judiu tuwün-ngenolu, feypi ñi fente falin-ngen piwkeyeafiel itrokom pu peñi ka lamngen (1 Pedro 1:1; 3:8).\n16. ¿Chem feypingekefuy pu wünenke kristiano mew?\n16 Pu apostol ngüneduamlu Jesus ñi femün, kimürpuyngün ñi piwkeyeafiel “kom che” (Juan 12:32; 1 Timotew 4:10). Alüñmayngün ñi femürpual, welu küme elkünutuyngün ñi rakiduam. Feymu pu che kimniefuy pu wünenke kristiano ñi welukonke piwkeyewken. Feychi 200 tripantu püle, kiñe wentru wirintukulu lifru, Tertuliano pingelu, pengeli chem ñi feypingeel pu kristiano mew: “Welukonke piwkeyewkeyngün [...] ka eluwküleyngün kütu ñi layal tañi pu peñi ka lamngen mu”. Feychi pu kristiano küme elkünutuyngün ñi chumngen, feymu inayentufingün Jewba ñi illamkachekenon (Kolosense 3:10, 11).\n17. ¿Chumngechi illamkachewelayafuiñ? Feypinge kiñeke che ñi rupan.\n17 Famülke mu ka küdawtuafuiñ ñi illamkachewenoal. Kiñe lamngen Francia mu feypi fente ñi küdawtuken. Kidu feypi: “Jewba kimeltuenew chumngechi piwkeyecheal ka misawal, chumngechi rüf piwkeyeafiel itrofill che. Petu newentulen ñi illamkachewenoal, welu kiñeke mu küdawngey. Feymu fente ngillatuken tüfachi dungu mu”. Kafey kiñe lamngen España mu pengeli petu ñi küdawtuken illamkawenoafiel kiñe trokiñche. Kidu feypi: “Epe kom rupa illamtuchekelan, welu petu küdawngey iñche mu. Jewba ñi duam mu, fewla koneltulen kiñe fütra familia mu kiñewkülelu, tüfa ayüwülkeenew”. Kom iñchiñ müley taiñ ngüneduamuwal ka ramtuwal: “¿Petu mülewey tañi piwke mu wedake rakiduam kakelu che mu?”.\nMÜLELE PIWKEYEN, NGEWELAYAY ILLAMKACHEN\n18. ¿Chumngelu llowafiyiñ itrofill che?\n18 Kom iñchiñ wichutripalekefuiñ Chaw Ngünechen mu, kümeafuy taiñ longkontukual tüfa (Efesio 2:12). Welu piwkeyen mu Jewba küpaleiñmu kidu mew (Oseas 11:4; Juan 6:44). Kafey Jesus lloweiñmew. Kidu ñi femün mu, iñchiñ konküleiñ Chaw Ngünechen ñi trokiñche mu (papeltunge Juan 6:37). Kulpafengelu rume iñchiñ, Jesus piwkeyen mu lloweiñmew, feymu ¿chumngelu llownoafilu am iñchiñ ta itrofill che?\nLlowkeiñ “Ngünechen mew küpachi kimün”, feymu kiñewküleiñ ka piwkeyewkeiñ. (Inaduamnge parrafo 19).\n19. ¿Chumngechi pengelkeiñ taiñ küpa llowkefiel itrofill che?\n19 Doy fülkülele ñi apümkangeal ti wedake dungu mapu mew, doyelküleay pu che ñi kiñewkülenon, ñi illamkacheken ka ñi üdecheken (Galata 5:19-21; 2 Timotew 3:13). Welu iñchiñ, Jewba ñi pu chengen, küpa llowkeiñ “Ngünechen mew küpachi kimün”, tüfa kellukeeiñmu taiñ illamkachenoal ka kümelkawküleal kakelu iñchiñ (Santiaw 3:17, 18). Kafey weniyekefiyiñ kake tripanche, kangentukelafiyiñ ñi wimtun ka kimürpukeiñ kütu ñi kewün dungu, femal kom tüfa ayüwülkeeiñmu. Feymu taiñ tüngün “kiñe lewfü reke” feley, ka taiñ nor dungu “tati lafken ñi rew reke” feley (Isaías 48:17, 18).\n20. Piwkeyecheliyiñ, ¿chumngechi küme elkünutuaiñ taiñ rakiduam?\n20 Parrafo 6 mu ngüneduampeiñ kiñe lamngen Australia mu. Kidu kimürpufilu ti rüf dungu ka eluwlu ñi chillkatuafiel Biblia, ñochikechi illamkachewelay ka üdechewelay. Doy may piwkeyecherpuy, feymu küme elkünutuy ñi rakiduam. Kafey ti peñi frances dungukelu Canada mu, fewla kimniey chumngelu ñi üdewken pu che: tañi küme kimuwkenon mu. Ka rakiduamkey kom pu che ñi küme chengeafel, chem tuwün-ngele rume. ¡Niewi kütu kiñe domo engu gringu dungukelu! Kom tüfa pengelkey tüfachi rüf dungu: mülele piwkeyen, ngewelayay illamkachen. Welukonke piwkeyewliyiñ, doy kiñewküleaiñ ka chem no rume wüdamkalayaeiñmu (Kolosense 3:14).\nPu illamkachekelu ñi weda rakiduam mu, famentukey ta kakelu che ñi mollfüñ mu, ñi wimtun, religion kam kewün dungu mu. Femngechi femkey tati mallmangelu. Kafey mülen mu illamkachen, kiñewkülelay pu che.


Ngünechen ñi Küme Dungu 1 Timotew 1\nPablo ñi wüne wirielchi karta Timotewngealu\nFey tüfachi karta Pablo ñi wüne wirilelfiel ta Timotew, kisu ñi kellukeetewchi weni mülelu Efeso waria mew. Tüfeychi waria mew Pablo elürkefi ta Timotew, femngechi tañi kimeltuafiel ti feyentulechi pu che mülelu tüyechi waria mew. Tüfachi karta mew Pablo ngülamtufi ta Timotew, femngechi tañi kimeltuafiel tati pu feyentulelu ñi feyentuñmanoafiel kakelu pu che ñi kimeltukeelchi koyla ngünen dungu, welu may ñi feyentuafiel ti rüf dungu.\nPablo ka femngechi feypifi ta Timotew ñi nieael nor mongen, ñi ngillatuñmayafiel ta kom che, ka ñi ngülamafiel tati pu feyentulelu ñi nieael lif mongen, doyelchi may ti pu longkolealu ti trokiñ feyentulelu mew.\n1 Iñche ta Pablo, Jesucristo ñi apostol, werküngelu taiñ Montulchefe Ngünechen tañi piel mew ka taiñ Ñidol Jesucristo, iñchiñ taiñ rüf maneluwkülemum, 2 wirileleyu ta tüfachi karta, eymi Timotew, iñche tañi fotüm reke nieel tati mupiltun dungu mew. Ayünieleyu taiñ Chaw Ngünechen mew ka Cristo Jesus taiñ Ñidol mew tami eluaetew engu ñi piwkeyechen, tami nielaetew kisu engu tañi kutranpiwkeyechen, ka tami nieael küme tüngün ta eymi.\nÑi upewtuleael ti koyla ngünen kimeltun mew\n3 Dew amualu iñche tati Masedonia trokiñ mapu mew, feypikünueyu tami mülenagael ta Efeso mew, femngechi tami küme ngülamafiel ta kiñeke che tañi kimeltunoael engün koylake trürümkan dungu 4 ka tañi duamkünungenoael tati fill afkenochi kuyfi nütram ka chem dungu no rume tati tripalu kuyfike tuwünche mew. Fey tüfachi dungu mew am re üyawtudunguwkey ta che, fey kellukelay tañi feyentungeael mupiltun mew ta Ngünechen ñi adkünuelchi dungu. 5 Fey iñche feypipeeyu tüfachi dungu felelu am taiñ welukonkechi piwkeyewael, tati piwkeyewün mew tripalu küme lif piwke mew, nor rakiduam mew, ka küme mupiltun mew. 6 Fey tüfachi dungu inangenoyüm, welulkawkey ta che, fey miyawkey engün falinochi dungu mew müten, re ñi üyawtuwael engün. 7 Ka femngechi ayükefuy engün ñi kimeltucheael Ngünechen tañi ley dungu mew, welu kisu engün rume ta küme kimnielay tañi kimeltukeel ka tañi dungukeel engün fentren maneluwün mew.\n8 Fey kimnieiñ ta Moyse ñi ley dungu ñi küme dungungen, kimeltungele rüf mew chumngechi ñi ayülen ta Ngünechen. 9 Feley ñi tukulpaniengeael tañi wülngenon tati ley dungu tüfey engün mew tati femkelu kümeke dungu, welu may tati ley dungu wülngey tañi kutrankangeael tati pu notufalnolu ka ti müngeltukenolu, ka ti pu wesa mongenngelu, ka ti pu yafkafe, tati yamkenofilu ta Ngünechen ka kisu ñi werkün dungu no rume, tati langümkelu ñi chaw kam tañi ñuke rume, ka itrokom tati pu langümchefe, 10 tati fill wesa dungu femkelu ti ñiwaluwün wentru ka domo engün, ka ti pu wentru eluwkelu wentru mew domo reke, tati pu miyawülkefilu ñi fendeafiel ka ñi wesa femmekeafiel chem che rume, tati pu koyladungukelu ka tati koyla ngünen mew kuyalltukelu. Fey tüfa lle tati femkelu chem wesa dungu rume ñi welulkalafiel tati küme kimeltun 11 mülelu Ngünechen ñi werkün montuluwün dungu mew, iñche ñi yefaletew tañi kimeltuafiel.\nNgünechen tañi kutranpiwkeyefiel ta Pablo\n12 Mañumtukefiñ taiñ Ñidol Jesucristo, fey eluenew ta newen, kimetew am iñche ñi rüf maneluwkülen ta kisu mew, feymew dullienew ñi poyeafiel kisu ñi küdaw mew, 13 tunte kuyfi mew iñche rume wesa kayñetukefuiñ ta Cristo ñi küme dungu, inantukukayñetukefuiñ ka wesa lukatukefuiñ. Welu Ngünechen ta kutranpiwkeyeenew, iñche am petu feyentukenofulu ta Cristo mew ka kimkelafun rume tañi wesa femkefel. 14 Fey famngechi taiñ Ñidol rume füreneenew kisu ñi piwkeyechen mew, ka eluenew ta mupiltun ka piwkeyen Cristo Jesus mew.\n15 Fey tüfa ta rüf dungu, feymew feley kom tamün feyentuael: Cristo Jesus küpay ta tüfachi mapu mew ñi montulafiel tati pu yafkafe, fey tüfachi dungu mew iñche ta wünelen. 16 Feymew Ngünechen kutranpiwkeyeenew ta iñche femngechi Jesucristo tañi pengelael iñche mew kisu tañi kom ngenoafeluwünngen. Feymew ta iñche küpan tañi inakintuaetew tati pu feyentualu kisu mew fey ñi llowael engün ta rumel mongen. 17 ¡Rumel yamnieafiyiñ ka püramyenieafiyiñ tati rumel longko ülmenkülealu, tati rumel mongelekelu, ka pekenoelchi kiñen Ngünechen! Felepe may.\n18-19 Timotew, iñche ñi fotüm reke tañi nieel, eluaeyu tüfachi yefal dungu tami yafüluwael tati küme weychan reke felechi mupiltun dungu mew ka küme rakiduam tami nieael, chumngechi tañi feypikünuel engün kuyfi mew tati pu peñi tami tukulpaetew engün. Kiñekentu, tañi müngeltunon mew famentukünutufi engün tati küme rakiduam, fey afnagümtuy engün tañi mupiltun. 20 Fey tüfa ta femngechi femürkey Imenew ka Alejandro, tüfey engu ta kisukünutufiñ tañi chumaetew rume ta weküfü femngechi ñi kimael engu tañi kümenon ñi wesa piael ta che Ngünechen mew.


Dominio Vigente (Petu Ngünenewün) ngütxamentuy Carlos Kinderman tañi nampitxeka küpan wallmapumu kiñe epuñchike küpan ngechi wingka suizo ngelu ka Chileno ngelu. Femngechi küpay llewpayalu tañi elelngerpuel chi mapu, kiñe fütxa wüzamün mapu, kizu fey müna upa llewney tañi mapu tañi pepi matukel fenzefemam. Welu kizu, fey tañi rume kutxankülen ngümel tañi zungu ñochingey tañi rangiñ konün epuñpüle keyñetuwün zungu mew. Kiñeñpüle pu wingka tañi rakizuamün wezakafemken ta fillke mongen engün chemngepe rume, müleyelu ta mapu mew, ka kañpüle mapuche rakizuamün tañi ingkañpe mapuken, tañi yamkefiel ta itxofill mongen ta müleyelu ta mapu mew femngechi tañi kümeleam tañi mongen.\nDominio Vigente (Petu Ngünenewün) pingechi tüfachi pelontun zungu zewmangey tañi pengelngeam chumngechi tañi petu amulen ta yafkawün ta pu wingka yegu ta pu mapuche, feytachi yafkawün kuyfingey tañi küpalen, pu winka akukalu engün müten ngangentuku fempayngün tañi zungu yengün, femngechi tañi pepi ñongümafiel ta pu mapuche, müleyelu ta tüfachi “ñongümpenoel chi mapu mew”. Femngechi llemay tüfachi zungu petu pepi azüwlay, mülenonmu ta yamüwün ka pu wingka tañi fanentukenofiel ta kake kimün yengün, pu mapuche llemay fey ta fanentupelu tañi mapu yengün, tañi ko, tañi mawiza, tañi wingkul ka kom tañi itxofill mongen müleyelu mapu mew, feymu fey txürtulay ta feychi mapuche rakizuam ta wingka tañi rakizuam engu, kizuengün kay ta pu wingka wewal müten ta nielu tañi rakizuam mew yengün, feymu fey ta apumkafemkefingün ta fill chemkün ta müleyelu ta mapu mew re tañi zoy ngülümam tañi kulliñma.\nTüfachi küzaw ta zewmangey tañi zoy rakizuamafum ta fill pu che, chumngechi tañi ingkañpe ngefel tañi montuam ta müleyechi fillke kimün, fillke azüwün ka fillke pelotun fantepu ta zew epeke ñamküleyelu.\nJuan Mora Cid, concepción waria ta tuwi, choyüpay mapu mew (1983). Pepilüwi pengeltun küzawün mew ka kim ngüney azüwün küzaw ta cine mew chillkatumey ta Kunsthochsule Kassel mu, Alemania mapu. Tañi miawmum ta kakeñpüle mapupüle küzawmamekekefi tañi zoy küme azümafiem ta pengeltun ka wirintukun küzaw femngechi tañi küme ngüneafiel ta azkünu zungun. Kuan fewla ta zew mufu txipantungey tañi küzawmameken ta tüfachi zungu petu ngünenewün pingelu, kizu tañi küzawmawe mew Wez-wezko Films mew, chew tañi tukulpafiel chumlen ta yafkawün ta pu chileno yegu ta pu mapuche, chumngechi tañi txürnonmu ta epu kintun fey tañi amun ta tüfachi yafkanewün, ka femngechi tañi pelotufalnon tañi chumngechi tañi afafel ta tüfachi zungu.\nUpa zunguchelmün tüfamu ta müleyiñ tati\nKunoldstraße 3, 34131 Kassel Alemania\nKümekawün mew zewmay Seeds MKT / 2020


¡Rumel weniyefinge Dio!\nPAPELTUAFUYMI abjasio afrikáans albanés amárico armenio aucano azerí azerí (alfabeto cirílico) bassa de camerún bassa de liberia batak (simalungun) batako karo batako toba baulé becol boulou camboyano caribe cebuano checo chichewa chino mandarín (simplificado) chino mandarín (tradicional) chitonga cingalés coreano criollo de las seychelles criollo haitiano criollo mauriciano croata danés duala efik embunda endebele de Zimbabue enzema eslovaco esloveno español estonio ewé finlandés fiyiano frafra francés futunés oriental ga garífuna georgiano griego groenlandés guaraní hausa hebreo hiligaynon hmong (blanco) holandés húngaro iban ilocano indonesio inglés isoko italiano japonés kiniaruanda kirguís kisi krío kwanyama lao lengua de señas argentina lengua de señas chilena lengua de señas costarricense lengua de señas ecuatoriana lengua de señas mexicana lengua de signos española lenguaje de señas alemán lenguaje de señas austríaco lenguaje de señas checo lenguaje de señas chino lenguaje de señas croata lenguaje de señas cubano lenguaje de señas filipino lenguaje de señas finlandés lenguaje de señas ghanés lenguaje de señas griego lenguaje de señas guatemalteco lenguaje de señas holandés lenguaje de señas húngaro lenguaje de señas indonesio lenguaje de señas italiano lenguaje de señas japonés lenguaje de señas mozambiqueño lenguaje de señas neozelandés lenguaje de señas noruego lenguaje de señas panameño lenguaje de señas paraguayo lenguaje de señas peruano lenguaje de señas portugués lenguaje de señas rumano lenguaje de señas ruso lenguaje de señas sueco lenguaje de señas tai letón lhukonzo lituano luganda luo malgache mam mapudungun medumba mizo navajo nengone nepalés nias niueano noruego náhuatl de guerrero oromo panjabí persa pidgin de las islas salomón polaco portugués quechua ancashino quechua ayacuchano quechua boliviano quechua cuzqueño rarotongués romaní del norte de Grecia romaní del sur de Grecia rumano runyankore ruso rutoro sarnami serbio serbio (alfabeto latino) setsuana shona shuar sidama sueco tagalo tahitiano tai tigriña tojolabal tongano totonaco tsonga tsotsil turcomano tuvaluano twi ucraniano uhobo urdu uzbeko uzbeko (alfabeto latino) vendal wallisiano wayuunaiki wolaita xhosa yoruba zandé zapoteco de lachiguiri zulú árabe\nNieal weni ka ñamümnoafiel, küdawngey. Tami küdawel weniyefiel Dio ka amuleal tañi wenikan, eluaymu alün kümeke dungu. Jesu feypifi tañi pu feyentunietu: “Fey ti rüfngechi dungu lifrekünutuaeymünmew” (Juan 8:32). ¿Chem küpa feypi?\nFachantü ayüküleafuymi neykümkülen dungu mu. Neykümaymu koyla kimeltun ka itrokom koyla dungu püdümniel Satana. Ka neykümaymu ngenochi maneluwün mu nielu rume fentren che kimnofilu Jewba (Romanu 8:22). Dio ñi pu weni ka neykümküley “llükaniekefulu engün am tati lan dungu” (Ebrew 2:14, 15).\nAyükuleafuymi tami neykümkülen Dio ñi we mapu mu. ¡Chem afmangechi neykümkülen nieaiñ küpalechi antü mew! Tüfachi Mapu kiñe küme rumel mülewe ngetule, ngewelayay awkan (weychan), kutran ka weda femün. Ngewelayay kuñifall (pofre) ka ngüñün. Neykümgeaiñ tachi füchan ka lan, ka llükan mu, ngeñkawün mu ka nor dungunon. Biblia feypi Dio mu: “Nülanentunieymi tami küwü ka eluniefimi kom ñi duamtuniel kom pu mongelelu” (Salmo 145:16).\nDio ñi pu weni nieayngün afnoachi mongen. Kintulu weniyefiel Dio, elungeay küme rumel mongen, doy falichi wülkeel (Romanu 6:23). ¡Ngüneduamge tañi chumgeal tami rumel mongen!\nFentren antü nieaymi chemküfchi tami dewmayal. Küpa adümafuymi dungulal kiñe dungulwe, adümal fillke ngüren kam mamüll küdawal. Kafey eymi küpa kimafuymi pu kulliñ, ka anümka mu. Küpa amuafuymichi kimael kake mapu ka chi pu che mülelu. Afnoachi mongen am niealu eymi, femafuymi kom tüfachi dungu.\nFentren antü nieaymi tami peal fentren weni. Afnoachi mongen am niealu eymi, kimafimi ka fentren Dio ñi pu weni. Kimüñmafimi tañi kümeke adümkawün ka kümeke chumgen, kafey kidu weniyeafimi. Piwkeyeafimi, ka kidu engün piwkeyeaymu (1 Korintio 13:8). Rumel mongen am niealu eymi, weniyeafimi ta itrokom che mülelu tüfachi Mapu mew. Petu doy kümey, tami weniyefiel Jewba, tremküleay doy newentu rupalu patakakechi tripantu mu. ¡Rumel weniyefinge Dio!\nBiblia ñi duam mew yafüluwkey amuleal kristiano weniwen. Kimaymi chumngechi tami kümelkangeal trawülmi tüfachi weniwen engün.


Doy küme adümuwnge tami amuldungual: Kiñe che pinole ñi küme yenieal ñi mongen, kimeltuwelayafiyiñ Biblia\nCHUMNGELU FALIN-NGEY: Itrokom che maneluwkülelu Jewba mu, montulngeay tati (Rom 10:13, 14). Welu kiñeke che chillkatukelu Biblia pilay ñi küme yenieal tañi mongen chumngechi ñi ayükeel ta Jewba. Feymu ñi küme amuleal taiñ kimeltucheken kintuafiyiñ tati pu rüf küpa ayüwülfilu ta Jewba, fey kelluafiyiñ tati. Feymu kiñe che alüñma kimeltulelfiliyiñ Biblia, welu pinole ñi küme yenieal ñi mongen, kimeltuwelayafiyiñ. Doy may kimeltuafiyiñ llemay feychi pu che Jewba ñi küpalelfiel kidu mu (Jn 6:44). Welu rupalele chi antü, ti che kakünutule ñi rakiduam ka fewla eluwle ñi rumel mongeleal, iñchiñ kimeltutuafiyiñ Biblia (Hch 13:48).\nTi che ayüniey ñi kimal Jewba mu, feymu sakiafimi (1Tim 2:4).\nYafültukuafimi ñi küme inayal tañi kimel Biblia mew (Lk 6:46-49).\nInaduamafuymu ti nütram tati nganketrankelu mew. Fey rakiduamelafimi chem katrütueyew ñi küme yenieal ñi mongen (Mt 13:18-23).\nFeypiafimi chumngelu kimeltuwelayafimi Biblia.\n“Mütrümaeyu” ka “kiñeke mu wiño pepatuaeyu” piafimi. Yafültukuafimi ti che ñi inayal tañi kimeltungeel, fey femle “wiño kimeltulelaeyu Biblia” piafuymi.\nPEFINGE TI VIDEO KA WIÑOLDUNGUNGE TI MÜLEYECHI RAMTUN:\nTi che chillkatukelu Biblia pilay ñi küme yenieal tañi mongen chumngechi ñi ayükeel ta Jewba, ¿chumngechi pengeli tüfa?\nTi amuldungukelu, ¿chumngechi yafültukufi tati che ñi küme elkünutual ñi mongen?\nTi amuldungukelu, ¿chumngechi yafültukufi ti che ñi wiño chillkatual ta Biblia küpalechi antü mu?\nPetu tami feypinofiel tati che tami kimeltuwelnoafiel Biblia, ngillatuafuymi ta Jewba, fey “adnieen” piafimi. Pinole ñi küme yenieal tañi mongen chumngechi ñi ayükeel ta Jewba, ngüneduamnge tunten tripantu niey ti che kam chem wedake dungu rupakey. Ka ramtuwnge:\n¿Rüf eluwkey ñi chillkatual?\n¿Pepikakepefi may ti kimeltun ñi inaduamngeal?\n¿Amukepey may trawün mu?\n¿Inakepey may Biblia ñi ngülam, fey doy küme yeniekey ñi mongen?\n¿Nütramkachekey ñi kimeltungeel mu?\n¿Elkünutupey may kiñeke dungu nüwkülelu koylake religion mu?


Marku 6 ARNNT - Jesus tripatuy tiye mew, fey amutuy - Bible Search\nMarku 5 Marku 7\n(Matew 13.53-58; Luka 4.16-30)\n1Jesus tripatuy tiye mew, fey amutuy kisu ñi tuwmumchi mapu mew, fey kiñentrür amuy tañi pu disipulu engün. 2Fey akulu tati ürkütun antü, eluwi tañi kimeltuael tati sinagoga mew. Tati trawülechi pu che, allkütuñmafilu ñi dungun ta Jesus, rume afmatulen ramtuwi engün:\n—¿Chew anta adümi fentren dungu ta tüfa? ¿Chew anta entuy feychi kimün ka tañi pengelelchi afmanngechi pepiluwün? 3¿Fey tüfa no am tati dewmarukafe, Maria tañi püñeñ, Santiaw, Jose, Juda, ka Simon engün tañi peñi? ¿Ka mülelay anchi kisu tañi pu deya tüfa mew, iñchiñ mew?\nFeymew eluwlay engün tañi feyentuafiel. 4Welu Jesus ta feypifi ti pu che:\n—Kañpüle ta allmalltungekey tañi allkütungeael ta kiñe pelon wentru,+ welu kisu tañi mapu mew, tañi pu reñma mew ka kisu tañi ruka mew femngekelay.\n5Fey Jesus pepi pengel-lay ta tiye mew kiñe afmatufal pepiluwün no rume, welu kiñe mufün kutran mew müten ta fampuwüli ñi kuwü tañi tremolafiel. 6Ka rume rakiduameleyew ta Jesus ñi feyentunoetew mew ti pu che.\nJesus werküfi ñi pu disipulu tañi kimelael engün Ngünechen tañi longko ülmenngen\n(Matew 10.1, 5-15; Luka 9.1-6)\nJesus miyawentuy kom fülküleyechi rukache püle, fey kimeltuyawüli ti küme dungu. 7Mütrümfi tati mari epu disipulu, fey eluwi tañi werküafiel re epuke. Eluyefi ta pepiluwün ñi wemünentuafiel kom weküfü. 8Fey feypifi tañi yenoael chem no rume ta rüpü mew, welu tañi yeael retrü müten. Tañi yenoael ta folson, rokiñ no rume, ka pülata no rume. 9Feley tañi tukuael engün okota, welu tañi yenoael mudaw takuwün. 10Fey feypikünufi ñi pu disipulu:\n—Fey konpulmün ta eymün kiñe ruka che mew, mülewemün tüfey mew, kañpüle amutualmün wüla. 11Chew rume ta llowngenolmün ka allkütuñmangenolmün rume tamün dungu, wiñomeaymün ta tiye mew ka mütrowaymün tamün namun mew mülechi trufür,+ femngechi tañi ngüneduamael engün tamün llownoetew mew.\n12Feymew tripay tati pu disipulu tañi feypiafiel tati pu che tañi wiñorakiduamtuael engün ta Ngünechen mew. 13Ka femngechi wemünentuy engün fentren weküfü, ka tukulelyefi engün aseyte rume fentren kutran,+ fey tremoyetufi engün.\nLangümngey Juan ti Fawtisachefe\n(Matew 14.1-12; Luka 9.7-9)\n14Tati longko ülmen Erode allküy tañi nütramyengen ta Jesus, kom püle kimngey tañi nütramyengen mew ti afmafal pepiluwün ñi nien. Erode kay ta feypirkey:+ “Juan ti Fawtisachefe ta wiñomongetuy, feymew niey ta tüfachi afmatufal pepiluwün.” 15Ka kiñekentu feypirkey: “Fey tüfa tati pelon wentru Elia pingekelu.”+ Ka kiñekentu feypirkey: “Kiñe pelon wentru tati. Kuyfi mew mülekechi pu pelon wentru reke feley.”\n16Welu Erode, allkülu ta tüfachi dungu, feypirkey: “Fey tüfa ta Juan tati. Iñche werkün tañi katrüñmangeael tañi longko, fey wiñomongetuy tati.”\n17Fey Erodia ñi duam ürke, Erode werkürkey ñi püresukünungeael ta Juan ka ñi traringeael ta kadena mew, fey ñi tukungeael ta karsel mew. Erodia am ta Felipe ñi kure ürkefel, Erode tañi peñi, welu Erode ta müntukurerkefi tañi peñi. 18Fey Juan feypirkefuy ta Erode: “Kümelay tami müntuñmafiel ñi kure tami peñi.”\n19Feymew ta Erodia üdekefuy ta Juan, fey küpa langümkefuy, welu pepilkerkelafuy. 20Erode rume llükakerkefi ta Juan, kimniefilu am tañi rume nor wentrungen ka ñi lif mongenngen, feymew ingkañpekefuy. Fey allküñmafiyüm ñi ngülam, pekelafuy ñi chem chumael, fey Erode rume küme duamkechi allkütuñmakefi ñi nütram ta Juan. 21Erode tañi kawiñ puwültripantun nielürkefi kiñe ilelkawün tañi pu longkolechi wentru ka ñi pu longkoleyechi pu soltaw ka ti pu ülmenke wentru tuwlu ta Galilea. Fey Erodia feychi antü allmalltuy ñi langümfalafiel ta Juan. 22Feymew Erodia tañi domo püñeñ konpurkey chew tañi mülemum tati kawiñ, fey faylapurkey. Fey Erode ka tati pu mangel traf imekelu rume ayüy engün tati üllchadomo ñi faylan, fey Erode feypifi tati üllchadomo:\n—Chem rume ta ‘eluen’ pieli, iñche ta eluaeyu.\n23Mufü rupachi ta kuyalltulelfi tañi eluafiel chem rume ta “eluen” pielieyew, rangiñ ñi nieelchi chemkün kütu.\n24Fey ti üllchadomo tripapatulu, ramtufi tañi ñuke:\n—¿Chem am eluen piafuiñ?\nFey ñi ñuke llowdungueyew:\n—‘Eluen Juan ti Fawtisachefe ñi longko’ pifinge.\n25Feymew tati üllchadomo matukel konputuy chew ñi mülemum tati longko ülmen, fey feypipufi:\n—Duamnien pürümkechi tami eluafiel kiñe rali mew Juan ti Fawtisachefe tañi longko.\n26Tati longko ülmen ta rume weñangkülewey, welu dew kuyalltun dungun mew am feypikünulu tañi pu mangel tañi adkiñ mew, ngünewlay tañi elunoafiel ñi eluen pietew. 27Feymew müten werküy kiñe soltaw fey ñi katrüpelngeael ta Juan, fey ñi küpalelngeael ti üllchadomo. 28Fey amuy tati soltaw karsel mew, katrüñmapufi ñi longko ta Juan, fey küpalfi kiñe rali mew ka elupafi tati üllchadomo, fey kisu chalintukulelfi tañi ñuke.\n29Juan tañi pu kompañ kimi engün ñi langümngen ta kisu, fey amuy engün ñi yemetuafiel ti kuerpu, tañi rüngalafiel engün.\nJesus elufi iyael ta kechu warangka wentru\n(Matew 14.13-21; Luka 9.10-17; Juan 6.1-14)\n30Rupalu kom tüfachi dungu, tati pu apostol trawüluwi Jesus engün, fey nütramelpatufi kom tañi chumün engün ka tañi kimeltuel. 31Jesus ta feypieyew:\n—Küpamün. Amuiñ iñchiñ kisu taiñ pichi kansatuael wichu püntütripalechi lelfün mew.\nRume fentren che puwpuwngelu am kisu engün mew, feymew pepi ilayngün rume.\n32Feymew Jesus ka tañi pu apostol konpuy engün ta kiñe farku mew, fey amuy engün kiñe alü tripalechi lelfün mew, 33welu fentren che peeyew engün tañi amun, ka femngechi kimngey ñi puwael tiye mew. Fey fill waria mew mülechi pu che lefkülen amuy ñi wallmeael ti pichi lafken mew, feymew wüne puwi ti trokiñche kisu engün mew. 34Nagpulu müten ta Jesus ti farku mew, pepufi tati fütra trawün che, fey kutranduamyefi ta tüfeychi pu che. Kiñe kechan ufisa reke feley engün ngenolu am iney no rume tañi adnieaetew, feymew Jesus eluwi tañi kimeltuafiel fentren dungu.\n35Fey pu trafialu, tañi pu disipulu fülkontueyew ka feypieyew engün:\n—Dew pu trafiay tati, ka tüfachi lelfün mew ngelay chem rume. 36Chalitufinge tati pu che, tañi amuael engün kañpüle ka fülkülechi waria mew tañi ngillañmuael engün tañi iyael.\n37Fey Jesus ta llowdungufi ñi pu disipulu:\n—Eymün eluafimün ta iyael.\nFeymew kisu engün ta llowdunguy:\n—¿Rume fentren pülata mew may ngillapeafuiñ ta kofke, taiñ eluafiel ñi iyael kom tüfachi pu che?\n38Fey Jesus feypi:\n—¿Tunten kofke am nieymün ta eymün? Amumün tamün pemeael tunten kofke tamün nieel.\nFey dew rupan pemelu engün, feypingey ta Jesus:\n—Kechu kofke ka epu challwa müley.\n39Feymew Jesus feypifi ñi pu disipulu ñi feypiafiel ti pu che ñi anükünuwael ka ñi wichuke trokiñkünuwael engün ti kachu mew. 40Fey wichuke trokiñ mew anükünuwyey engün. Kiñeke trokiñ niey pataka che, fey kakelu trokiñ kechu mari che.\n41Feymew müten ta Jesus nüfi ñi kuwü mew tati kechu kofke ka tati epu challwa, fey pürakintulen wenu mew, mañumtufi ta Ngünechen. Fey wükayefi tati kofke ka eluyefi tañi pu disipulu tañi eluyeafiel engün tati pu che. Ka femngechi wüdamkafi tati epu challwa kom tüfeychi pu chengealu. 42Itrokom iyey engün ka itrokom küme weday engün, 43ka apolyetuy engün mari epu kanasta tati puchuyechi wükan kofke ka tati challwa mew. 44Tati iyelu ta tiyechi kofke, kechu warangka wentru ürke.\nJesus trekalen amuy ta wente ko\n(Matew 14.22-33; Juan 6.15-21)\n45Fey dew rupalu kom tüfachi dungu, Jesus feypifi tañi pu disipulu ñi konpuael engün ti farku mew, fey ñi wüne nopuael engün nometu ti lafken mew fey ñi puwael engün Betsayda, welu Jesus petu chalimeketufi tati pu che. 46Fey dew chalitufilu ti pu che, amuy ta wingkul mew ñi ngillatumeael.\n47Fey dew punlu, tati farku rangi lafken amulewiyerkey. Jesus am ta kisulewelu tati lelfün mew, 48pefi tañi küdawngechi amulnien tañi farku engün. Fey ti kürüf am ta trafyenieetew, feymew newe matu amulay tati farku. Fey wünlu dewma, Jesus trekalen amuy wente ko kisu engün püle, welu kisu wüne rumealu reke femfaluwi. 49Feymew ti pu disipulu pefilu engün tañi trekalen ta wente ko, kiñe perimontun trokifi engün, feymew wirari engün. 50Kom kisu engün pefilu am, rume llükay engün. Welu feymew müten Jesus feypieyew:\n—¡Yafüluwmün! Iñche tati. ¡Llükakilmün!\n51Feymew Jesus pürapuy tati farku mew, fey tüngnagtuy tati kürüf. Fey ti pu disipulu ta rume afmatulewey 52ngüneduamnofilu engün am tati pengelelchi pepiluwün tati kofke mew, dumiñmalelu reke engün am tañi kimün.\nJesus tremolfi tati pu kutran tuwlu Genesaret mew\n53Nopuy engün tati pichi lafken mew, fey puwi engün ta Genesaret mapu mew, fey üye mew trarintukukünupuy engün tañi farku inaltu ayliñ mew. 54Fey nagpulu müten engün tati farku mew, tati pu che kimfemtufi engün ta Jesus. 55Fey kom che mülelu feychi trokiñ mapu mew, lefkiyawi engün tañi küpalael ñi kutran pichike ngütantu mew, fey yelelfi engün chew tañi mülemum ta Jesus. 56Chuchi mew ngeay rume konpuyüm ta kisu, lelfün trokiñ ruka che mew rume, pu waria mew ngeay rume kam lelfün mew rume, elkünukey engün tañi pu kutran inaltu rüpü. Fey ti pu che llellipukefi ta Jesus ñi idañmayaetew tañi takuwün kiñe wechuñ mew ngeay rume. Fey kom che idafilu Jesus ñi takuwün, tremolewetukey ñi kutran mew.


Kiñe Longko Ülmen ngünenietualu kom chi Mapu | Nütramkakeafimi tami pu pichikeche\n¿Chem Longko Ülmen am ta tüfa? ¿Chem pimi kay?... May, tati Longko Ülmen elkünualu Chaw Ngünechen taiñ ngünenieaetew. Tüfachi Longko Ülmen kiñe küme rumel mülewe elkünutuafi tati Mapu. ¿Doy küpa kimfuymi tüfachi Longko Ülmen?...\nTati pu longko ülmen ngüneniekeyngün tati pu che kidu ñi mapu mu. Feymu tati Longko Ülmen elkünualu Chaw Ngünechen ¿iney (iñi) am chi?... ¡Jesu llemay! Fey wenu mapu mu müley, ka pürüm (pür) ngünenietuay kom chi Mapu. Welu Jesu ¿küme longko ülmen-ngepeay may? ¿Ayüwküleaiñ may ngünenietule Jesu tüfachi Mapu?...\nTati Küme Rumel Mülewe mu ¿chem ayüfuymi tami femal?\n¡May, femay tati! Kiñe küme rumel mülewe ngetule chi Mapu, ngewelayay awkan (weychan). Kom pu che wall Mapu mülelu welukentu piwkeyewayngün. Iney no rume kutranwelayay ka lawelayay. Tati pu trawma pelotuay, ka tati pu pilu allkütuay. Kafey tati pu che pepi trekanolu lefkiawtuayngün ka rünküyawtuayngün. Kom che nietuay kümeke iyael. Tati pu kulliñ küme yewayngün, fey iñchiñ kulliñ engün awkantuaiñ. Kafey tati pu layelu wiñomongetuayngün. Fey llemay, fentren che tami kimkeel tüfachi papil mu wiñomongetuayngün: Rebeka, Raab, David, Elia, ka alün che wiñomongetuayngün. ¿Ayüafuymi tami kimafiel engün?...\nJewba rume (mütre) piwkeyeymu, ka duami tami ayüwküleal. Feymu llemay kimafimi, ka feyentuafimi (müngeltuafimi). Femülmi tüfa, afnoachi mongen nieaymi ti küme rumel mülewe mew. ¿Ayüfuymi tami mongeleal fey mu?...\nTati Longko Ülmen elkünualu Chaw Ngünechen ¿iney am ta tüfa?\n¿Iney engün am ta ngünenieafi Jesu?\nJesu ngünenietule Mapu ¿chumletuay ta mongen?\nTami mongeleal ti Küme Rumel Mülewe mew ¿chumafuymi?\nTañi Lifru Biblia Nütram Nielu—Introduction\nRüfngeyechi nütram ti doy falingechi lifru, ti Biblia. Kimnge chumngechi dewmangey kom chi dungu Mapu mu.


Hecho 24 ARNNT - Kechu antü rupalu, Anania, tati Wünen - Bible Search\nHecho 23 Hecho 25\nÑi kayñetungen ta Pablo\n1Kechu antü rupalu, Anania, tati Wünen Longko Saserdote, puwi ta Sesarea, kiñeke awtoridad engün ka kiñe abogaw Tertulo pingelu. Fey tüfa engün puwi tati gobernador mew ñi dalluntukupuafiel engün ta Pablo. 2Feymew akulngelu ta Pablo, Tertulo llituy tañi dalluntukun, fey feypifi ta Felik:\n—Eymi tami fürenechen mew, ülmen gobernador, tüngküleiñ, tami küme fütra kimün nien mew kom kümeke felen müley tüfachi trokiñ mapu mew. 3Kom tüfachi dungu rumel niekeiñ itrokom püle, eymi chi yamfal Felik, fentren mañumün nieiñ. 4Welu taiñ rume fentreñma mülenoael ta tüfa mew, fürenemuaiñ. Allkütumuaiñ kiñe lelen rewall. 5Kimfiyiñ ta Pablo tañi rume wesa chengen, ka kom mapu miyawkey tañi püntülkayafiel tati pu judiu, ka longkoley tati Nasaretche pingelu ñi dungu mew. 6Kenü tati ngillatuwe ruka kütu rume illamkakefi, feymew ta iñchiñ püresufiyiñ taiñ ramtukadunguafiel chumngechi feypiley taiñ ley dungu.+ 7Welu tati longko Lisia rume lladkülen dunguntukupay ka aporiaeiñmew taiñ neykümtuafiel, 8fey werküfi Pablo tañi pu dalluntukuetew eymi mew.+ Eymi ta ramtukayafimi tami kimael ñi feyngen kom ti dungu taiñ dalluntukupefiel mew. 9Tati müleyechi pu judiu ka femngechi feypi engün.\nPablo tañi ingkawün Felik mew\n10Feymew tati gobernador adkintufi ta Pablo ñi dunguael, fey Pablo feypi:\n—Rume küme duamkechi dunguan ñi ingkawael ta eymi mew. Iñche kimün eymi tami kuesngen tüfachi trokiñ mapu mew fentren tripantu dewma. 11Femngechi ta eymi kisu küme ngüneduamaymi, mari epu antüngey wüla tañi akun ta Jerusalen mew, ñi ngillatuael ta Ngünechen mew. 12Iney iñchiw rume ta fillpipiyewkelayu. Pofolkachekelan rume ta ngillatuwe ruka mew, sinagoga mew no rume, ka chew püle no rume ta waria mew no rume. 13Chem dungu rume rüfngelay tañi dalluntukumekeetew ta tüfachi pu judiuche. 14Welu iñche rüf dungu feypian: iñche püramyekefiñ taiñ kuyfike chaw em ñi Ngünechen ñi chem pilen ti we montuluwün küme dungu. Kisu engün ta feypikeyngün: Ngünechen tañi werkünoel, welu iñche ta feyentulen kom tati wirikonkülechi ley dungu ta Wirin Chillka mew ka ti pu pelon wentru ñi wirielchi dungu. 15Ka nien kisu engün tañi nieelchi maneluwkülen ta Ngünechen mew tati pu layelu tañi wiñomongetuael engün tati lif piwkengelu ka tati wesake piwkengelu. 16Feymew yafüluwken rumel tañi lif rakiduam ñi nieael Ngünechen tañi adkiñ mew ka tati pu che mew. 17Rupan ñi miyawentuel kiñeke mufün tripantu ta kakelu mapu mew, fey wiñotun tañi trokiñ mapu mew tañi wülpatuael ta limona ka ñi wülpatuael ta ofrenda. 18-19Femmekelu iñche, ka dew rupan liftuwtulu iñche chumngechi tañi feypilen tati ley dungu, fey kiñeke judiu tuwlu Asia tañi trokiñ mapu mew peenew engün ti ngillatuwe ruka mew, welu mülelafuy alün che tiye mew. Pofolkawün rume ngelay. Fey engün ta feley tañi küpayael tañi pewfaluwpayael ta tüfa mew ñi dalluntukupayaetew ta niele engün chem wesa dungu rume tañi feypintukuaetew. 20Femnoale tüfa engün, tati mülepalu rume feypipe engün fey peñmaelimew ñi femün chem wesa dungu rume feychi mülepulu iñche tati pu judiu ñi fütra trawün mew. 21Fey tüfa müten ta feypin kisu engün ñi rangiñ mew newentu dungun mew: ‘Fachantü eymün ta re ngeñmaldungumekemun iñche am feyentulelu ñi mülen ta wiñomongetun.’\n22Allkülu feychi dungu ta Felik fente küme kimnielu am tañi mülen kangelu küme mongen, fentekünufi tati dungu, kangelu antüngealu wüla ñi nütramkalngeael, fey feypifi ta Pablo:\n—Feychi küpale tati komandante Lisias, fey wüla fente küme kiman tamün nieelchi dungu.\n23Feymew Felik werküfi tati kapitan Pablo tañi püresulekayael müten, welu elungeael tañi witrankontuaetew ñi pu weni ka tañi poyepayaetew iyael mew.\nPüresungey ta Pablo\n24Kiñe mufün antü rupalu, ka puwi ta Felik, kompañuwküley ñi kure engu Drusila pingelu, fey tüfa judiu tuwün domo ürke. Fey Felik mütrümfalfi ta Pablo, femngechi tañi allkütuael Pablo tañi nütramelaetew tañi feyentulen ta Jesucristo mew. 25Welu Pablo küme feypietew kiñe che feley tañi nieael lif mongen chumngechi ayüley ta Ngünechen, ka kisutu tañi küme ngüneniewael ka ñi küpalen tati afaelchi antü Ngünechen ñi ramtukadunguafiel ta che, Felik pellkenagi, fey feypifi ta Pablo:\n—Fewla amutunge. Ka mütrümaeyu wüla.\n26Felik kalerkefuy tañi rakiduam, duamniefuy Pablo tañi kulliaetew ta pülata, tañi neykümtuafiel, feymew müchayke mütrümkefuy tañi dunguafiel. 27Femngechi rupay ta epu tripantu, feymew Felik elkünutuy ñi gobernadorküleael, fey gobernadorngetuy Porsio Festo. Felik am duamlu tañi kümelkaniewael ti pu judiu engün, eluñmalafi ñi lifrekünutuafiel ta Pablo.


Juan 20 ARNNT - Fey ti semana mew wüne llituelchi antü, - Bible Search\n(Matew 28.1-10; Marku 16.1-8; Luka 24.1-12)\n1Fey ti semana mew wüne llituelchi antü, Maria Magdalena epe wün amuy ti rüngan lolo mew. Petu dumdumkülerkey, fey pepufi ñi kiñe püle tripalen ti kura takuniefulu ti rüngan lolo ñi konwe. 2Feymew lefkülen amutuy chew ñi mülemum ta Simon Pedro ka ti kangelu disipulu Jesus ñi rume piwkeyefel, fey feypifi:\n—¡Nentungerkey ti rüngan lolo mew ta Ñidol ñi kuerpu, fey kimlaiñ chew ñi elkünungen! ―pi.\n3Pedro ka ti kangelu disipulu tripay engu, fey amuyngu ti rüngan lolo mew. 4Mür engu lefkülen amulerkey, welu kangelu doy matu lefkülen amuy ta Pedro mew, fey wüne puwi ti rüngan lolo mew. 5Potrong nagpuy ñi leliwülpuael, fey pepufi tüyechi iwüdkalechi safana müten, welu konpulay. 6Simon Pedro inangechi puwi, fey konpuy ti rüngan lolo mew, kisu ka pefi ti safana ka ti katrün pañu. 7Fey ka femngechi pefi tati katrün pañu chew ñi munulkülekemum ñi longko ta Jesus ka mülerkey kiñe mew ti safana engu, welu kañpüle wichu iwüdkaleturkey. 8Feymew ka konpuy ti kangelu disipulu tati wüne puwlu ti rüngan lolo mew, fey ngüneduami ñi wiñomongetun ta Jesus. 9Fey am petu longkontukurkenolu engün ñi chumngechi feypilen tati Wirin Chillka, fey Jesus felerkefulu am ñi wiñomongetuael.\nJesus pewfaluwfi ta Maria Magdalena\n10Fey ka pürüm tüyechi epu disipulu wiñotuy engu ñi ruka mew, 11welu Maria Magdalena mülenagi wekuntu, inafül ti rüngan lolo mew, fey mekey ñi ngüman. Petu mekelu am ñi ngüman, fey potrong nagi ñi konkintupuael ti rüngan lolo mew, 12feymew epu werken püllü lig takuwün mew tukutuwkülelu, anüley chew ñi mülekemum Jesus ñi kuerpu; kiñe metrültuwe püle müley, kangelu namun püle. 13Fey ti epu werken püllü ramtueyew:\n—Papay, ¿chumngelu anta ngümapapeymi?\nFey Maria Magdalena feypi:\n—Nentungey tüfa mew iñche tañi Ñidol, fey kimlan chew ñi elkünungetun.\n14Fey Maria Magdalena feypilu müten, wiñokintuy, fey pefi üye mew ta Jesus, welu kimlafi ñi ineyngen.\n15Fey ramtueyew ta Jesus:\n—Papay, ¿chumngelu anta ngümapeymi? ¿Iney anta kintupefimi?\nMaria Magdalena rakiduamkülerkey ñi pefiel tati kuydaeltunkelu, fey feypifi:\n—Chachay, eymi nentufilmi, feypien chew tami elkünufiel, femngechi ta iñche amuan ñi yemetuafiel.\n16Feymew Jesus feypi: ¡Maria!\nFey Maria Magdalena fülpuy, fey feypifi aramewdungun mew:\n—¡Raboni! (tüfa “kimeltufe” pin ürke.)\n17Fey Jesus feypieyew:\n—Nükenoeli, iñche am petu amutunolu ñi Chaw mew. Welu amunge ka feypimefinge iñche ñi pu disipulu iñche ñi amutuael ñi Chaw mew, ka femngechi eymün tamün Chaw, iñche ñi Ngünechen ka eymün tamün Ngünechen.\n18Feymew Maria Magdalena amutuy ñi nütramelmeafiel tati pu disipulu ñi pefiel ta Ñidol ka femngechi nütramelfi ñi chem pietew ta Jesus.\nJesus pewfaluwfi tati pu disipulu\n(Matew 28.16-20; Marku 16.14-18; Luka 24.36-49)\n19Fey dew punlu, ti llituelchi antü semana mew, fey ti pu disipulu trawüluwürkey kiñe ruka mew, fente küme rakümniey engün ñi wülngiñ tañi llükaniefiel mew engün ti longkolechi pu judiu. Fey Jesus konpuy, fey ti pu disipulu ñi rangiñ mew witrakünuwpuy, fey chalipuy feypilen mew:\n—¡Küme tüngün mülepe eymün mew!\n20Famngechi feypilu, pengelelfi ñi kuwü ka ñi kadi. Fey kisu engün rume ayüwi ñi pefiel ta Ñidol. 21Fey Jesus ka pürüm feypieyew ka kiñe rupachi:\n—¡Küme tüngün mülepe eymün mew! Chumngechi ta Chaw werküenew ta iñche ka femngechi iñche werküwayiñ ta eymün.\n22Feymew pimu amuley kisu engün mew, fey feypifi:\n—Llowfimün tati Lif Küme Püllü. 23Tüfey engün tamün wiñoduamatuel ta eymün tamün yafkan mew, fey engün ta wiñoduamangeay, tüfey engün tamün wiñoduamanoel, fey engün ta wiñoduamangelayay ―pi.\nTomas pefi ñi wiñomongetun ta Ñidol\n24Tomas kiñe tati mari epu disipulu, tüfey tati Epuntun pikeel, ngerkelay feychi konpulu ta Jesus rakümkülelu tati wülngiñ. 25Feymew kakelu ti pu disipulu feypieyew:\n—Pepefiyiñ ta Ñidol.\nWelu Tomas llowdunguy:\n—Iñche peñmanofili kisu ñi kuwü mew ti allfen ñi eleletew ti külafu, fey ka tukunoli ñi changüll kuwü ti allfen mew ka ñi kuwü kisu ñi kadi mew, iñche feyentulayan.\n26Pura antü rupalu mew ti pu disipulu wiñome trawüluwi engün kiñe ruka mew, fey mülerkey Tomas. Rakümnierkey engün ñi wülngiñ, welu Jesus konpuy, fey kisu engün ñi rangiñ mew witrakünuwpuy, fey ka chalipufi feypilen mew:\n—¡Tüngkülemün ta eymün!\n27Fey pürüm feypifi ta Tomas:\n—Tukupange tüfa mew tami changüll kuwü, ka leliñmaen iñche ñi kuwü. Ka küpange faw püle fey tukupange tami kuwü iñche ñi kadi mew. Fey yafüwkilpe tami piwke. ¡Feyentunge!\n—¡Iñche ñi Ñidol ka Ngünechen!\n—¿Tami pefiel mew wüla feyentuymi? ¡Welu sakinngeay tati feyentulu fey ñi penoetew rume!\nChumael ñi wiringen tüfachi lifru\n30Jesus femürkey rume fentren kakelu afmatufal dungu kisu ñi pu disipulu ñi adkiñ mew fey ñi kimaetew. Fey tüfeychi dungu wirikonkülelay tüfachi lifru mew. 31Welu kiñeke tüfachi dungu müten wiringey femngechi ta eymün tamün feyentuael ta Jesus ñi Cristongen, Ngünechen tañi Fotüm, ka femngechi kisu mew feyentulmün, nieaymün ta rumel mongen.


Matew 19 ARNNT - Rupan feypilu ta tüfachi dungu, Jesus - Bible Search\nMatew 18 Matew 20\nJesus kimeltuy ñi kümenon tati wüdakuren\n1Rupan feypilu ta tüfachi dungu, Jesus tripatuy ta Galilea mew, fey puwi Judea trokiñ mapu mew, Jordan tañi tripawe antü püle. 2Rume fentren che inaeyew, ka feymew Jesus tremolyefi tati pu kutrankülelu.\n3Kiñeke ti pu farisew fülkonpuyngün ta Jesus mew re ngünen mew tañi ramtuafiel, fey feypieyew:\n—¿Kümey am kiñe wentru ñi wüdakureael chem dungu mew rume?\n4Feymew Jesus llowdungufi ti pu farisew:\n—¿Adümlafimün am tati wirikonkülechi dungu ta llituka mew müten, feychi dewmangelu ta wentru domo engu? 5Ka feypi: ‘Feymew ta wentru ta wichuay ñi chaw ka tañi ñuke mew kisu ñi amayewael ñi kure engu, fey mür kiñe che reke ñi feleael engu.’+ 6Feymew ta epu che reke felewetulay engu. Kiñengetuy müten. Feymew ngelay iney rume ñi wüdamentuael Ngünechen ñi trapümel.\n7Feymew ramtueyew engün:\n—¿Chem mew ürke am Moyse werküfi ta wentru ñi eluafiel kiñe wirin dungu ñi kure tañi wüdafiel?+\n8Fey Jesus feypifi ti pu farisew:\n—Re tamün wesa yafü piwkengen mew ta eymün, Moyse elueymünmew tamün wüdayael tamün kure. Llituka mew ta ngelafuy feychi dungu. 9Iñche ta feypiwayiñ tati wüdalu tañi kure fey tañi ñiwañpenoetew rume, fey ka domo kureyetule, fey ta ñiwaldomofengey. Fey kureyefilu ti wüdakünuelchi domo, ka femngechi ñiwaldomofengey.+\n10Fey Jesus tañi pu disipulu feypieyew:\n—Feychi dungu felele ñi femael ta wentru ñi kure mew, kümelay ta kurengen.\n11Fey Jesus llowdungufi ñi pu disipulu:\n—Kom che ta pepi ngüneduamlayay ta tüfachi dungu, tiyechi pu che müten ta Ngünechen ñi eluetew ñi ngüneduamafiel. 12Müley epe fill dungu ñi katrütunieetew ta pu wentru ñi kurengeael: kiñekentu dew felen choyüngekey ñi pepi kurengenoael, ka kiñeke wentru femkünungekey tañi pepi kurengenoael, ka kiñeke re ñi pinon mew kurengekelay femngechi tañi küme poyeafiel ta Ngünechen. Tati ayülu ñi llowael ta tüfachi dungu, llowpe müten.\nJesus ngillatuñmafi tati pu pichikeche\n(Marku 10.13-16; Luka 18.15-17)\n13Yelelngey ta Jesus kiñeke pichikeche, tañi fampuwülael ñi kuwü ta kisu engün mew, fey ñi ngillatuñmayafiel, welu tati pu disipulu eluwi tañi katrütuafiel tati yeniefilu ti pichikeche. 14Feymew Jesus feypifi ñi pu disipulu:\n—Elufimün ti pichikeche ñi küpayael iñche mew. Katrütukefilmün. Ngünechen ñi ülmen mülewe mew koneltuley tati kisu engün reke femngelu. 15Fey fampuwülelfi ñi kuwü ti pichikeche, fey ngillatuñmafi, feymew wüla kañpüle amutuy.\nKiñe riku weche wentru nütramkafi ta Jesus\n(Marku 10.17-31; Luka 18.18-30)\n16Kiñe weche wentru amuy ñi pemeafiel ta Jesus, fey ka ramtupufi:\n—Küme piwke kimeltufe, ¿chem küme dungu am feman tañi nieael rumel mongen?\n—¿Chem mew anta küme piwke kimeltufe pien? Kiñeley müten tati küme piwkengelu. Welu ayülmi tami nieael tati rumel mongen, müngeltuafimi tati werkün dungu.\n18—¿Chuchi werkün dungu am? ―ramtuy tati weche wentru.\nFey Jesus llowdungueyew:\n—‘Langümchekilnge, ñiwaldomokilnge, weñekilnge, üñfitukefilnge koyla dungu mew ta kangelu, 19yamafimi tami chaw ñuke engu,+ ka piwkeyeafimi tami chafche chumngechi piwkeyewimi eymi kisutu.’+\n20—Femken ta kom feychi dungu. ¿Ka chem am petu faltay? ―pi tati weche wentru.\n—Ayülmi tami nieael nor mongen, amunge, fendenge tami nieel ka elufinge tati pu nienolu chem no rume. Femngechi fütra küme felen nieaymi ta wenu mapu mew. Fey küpange ka inaen.\n22Feymew tati weche wentru, allkülu tüfachi dungu, rume weñangkülen amutuy, rume rikulerkelu am.\n23Feymew Jesus feypifi tañi pu disipulu:\n—Rüf dungu feypian rume küdawngey kiñe riku ñi konpuael Ngünechen ñi ülmen mülewe mew. 24Ka feypiwayiñ doy küdawngelay ta kiñe kamellu ñi rumeael ti longko akucha mew,+ fey kiñe riku ñi konael Ngünechen ñi ülmen mülewe mew.\n25Fey allküñmaetew tañi pu disipulu, doy afmalewey engün ka feypi engün:\n—Fey, ¿iney am pepi monturkeay?\n26Jesus adkintufi ñi pu disipulu ka llowdungufi:\n—Che ñi pepilnoel, Ngünechen ta pepilniey.\n27Feymew feypieyew ta Pedro:\n—Iñchiñ elkünuiñ kom taiñ niekefel fey ka inawiyiñ. ¿Chem am llowaiñ?\n28Fey Jesus llowdungufi ñi pu disipulu:\n—Rüf dungu feypiwayiñ, puwle tati antü kom tañi wengetuael, feychi mew tati Wentrukünuwpalu mapu mew anüle tañi afmafalchi ülmen mülewe mew, eymün am feyentumufiel feymew ka femngechi anüaymün ta mari epu ülmen mülewe mew tamün ramtukadunguafiel Israel tañi mari epu trokiñche. 29Fey iñche tañi duam iney rume elkünule ñi ruka, peñi, kam lamngen, kam chaw, kam ñuke, kam domo,+ kam fotüm, kam mapu rume, llowtuay doy pataka rupachi, ka lloway tati rumel mongen. 30Welu tüfa fentren tati wünenküleyelu, inaleyetuay. Ka pütrün ta tüfa inaleyelu, wüneleyetuay.


Jewba ngen-ngey iñchiñ mu | Ñi chillkatungeal\n“Ayüwün-ngey tati trokiñche poyekefilu ta Chaw Ngünechen Jewba, tati trokiñche ñi dulliel Kidu ngealu” (SALMO 33:12).\nULKANTUN: 40 KA 50\nWül-lu iñchiñ taiñ mongen Jewba mew ka fawtisawlu, ¿chem pengeliyiñ?\n¿Chumngelu müley ñi kimfalngeal taiñ poyekefiel ta Jewba müten?\n¿Chumngelu müley taiñ küme llowafiel, füreneafiel, wiñoduamtuafiel ka piwkeyeafiel taiñ pu peñi ka lamngen?\n1. ¿Chumngelu (chemu) Jewba ngen-ngey itrokom dungu mew? (Inaduamnge ti adentun ellaka mu mülelu).\nJEWBA dewmafi ti fütra wenu, ti Mapu, ka kom mülelu tüfa mu, feymew ngen-ngey itrokom dungu mu (Deuteronomio 10:14; Apokalipsi 4:11). Kafey ta dewmaeiñmew, feymu ka ngen-ngey iñchiñ mu (Salmo 100:3). Welu rupaleyechi tripantu, Chaw Dios dullifi (ngümintubi) kiñeke che kidu tañi sakin trokiñchengerpual.\n2. Biblia ñi feypin, Jewba ¿iney engün dullifi kidu tañi sakin trokiñchengerpual?\n2 Feymu Salmo 135 pengeli Jewba ñi sakin trokiñchengen pu nor che mülekefulu Israel mew (Salmo 135:4). Kafey ti pelon wentru Osea feypikünuy kiñeke judiu tuwün-ngenolu ñi koneltual Jewba ñi trokiñche mu (Oseas 2:23). Tüfa femtripay Jewba eluwlu ñi dullial kiñeke judiu tuwün-ngenolu ñi ngünenieal wenu mapu mew Kristo engün (Hecho 10:45; Romanu 9:23-26). Tüfa engün llowkey Ngünechen ñi newen, fey “kiñe lif piwke trokiñche” pingekey, “kiñe trokiñche nielu küme felen Ngünechen ñi duam” (1 Pedro 2:9, 10). Kafey kom pu kristiano nor piwkeyefilu ta Jewba maneluwkelu ñi rumel mongeleal Mapu mew, Chaw Ngünechen “tañi pu che” pifi ka “tañi dullinche” (Isaías 65:22).\n3. 1) Famülke mu, ¿iney engün dullifi Jewba kidu ñi sakin trokiñchengeal? 2) ¿Chem inaduamaiñ tüfachi chillkatun mu?\n3 Pu maneluwkelu ñi amual wenu mapu mu, pichi kechan ufisa pingey, ka pu maneluwkelu ñi rumel mongeleal Mapu mu, “ti kakelu ufisa” pingey. Famülke mu kom engün kiñentrür poyekefi ta Jewba “kiñe kechan müten” reke (Luka 12:32; Juan 10:16). Kom iñchiñ küpa pengelelkefiyiñ ta Jewba tunte taiñ mañumniefiel taiñ dullietew kidu ñi trokiñchengeal, müna falin-ngelu am. Feymu tüfachi chillkatun mu inaduamaiñ chumngechi femafuiñ tüfa.\nWÜLKÜNUIÑ TAIÑ MONGEN JEWBA MEW\n4. 1) ¿Chumngechi pengelelafuiñ ta Jewba fente taiñ mañumkülen? 2) Jesus, ¿chumngechi femi tüfa?\n4 Fillke dungu mu pengelelafuiñ ta Jewba fente taiñ mañumkülen. Tüfa ta epu: wülal taiñ mongen kidu ngealu ka fawtisawal. Femngechi kom che kimay taiñ dullietew Jewba ka taiñ eluwkülen ñi allkütuafiel (Ebrew 12:9). Feypiafuiñ ñi ka femngechi femürpun ta Jesus peno. Tañi judiungen mu, choyüngelu müten koneltukefuy Jewba ñi trokiñche mew tañi poyeafiel, welu fawtisawlu, kidu ñi duam mu wüli ñi mongen Jewba ñi ngen-ngerpual. Feypikay reke: “Awem ñi Chaw Ngünechen, rume ayüwülkeenew femal tami feypin” (Salmo 40:7, 8).\n5. Fawtisawlu Jesus, ¿chum duamnagi Jewba?\n5 Feymu, ¿chum duamnagi Jewba fawtisawlu Jesus? Biblia pengeli chem ñi rupan: ‘Fawtisangelu müten ta Jesus, tripapatuy ta ko mew. Feymew müten wengatripay reke ta kallfü wenu, fey Jesus pefi ñi nagpan Ngünechen ñi newen kiñe palluma reke, fey akuy kisu mew. Ka allküngey ta kiñe dungun wenu mapu mew, feypilu: “Fey tüfa ta iñche ñi sakin Fotüm, ñi fentren manelnieel” pi ti dungun’ (Matew 3:16, 17). Jewba dew ngen-ngefuy Jesus mu. Welu Jesus kidu ñi duam mu wüli ñi mongen tañi poyeafiel ñi Chaw, feymu müna ayüwülfi. Fey wül-lu iñchiñ taiñ mongen Jewba mew ka fawtisawlu, ka femngechi ayüwülkefiyiñ (Salmo 149:4).\n6. ¿Chum duamkey Jewba wülün mu iñchiñ taiñ mongen? Feypinge kiñe pengelün dungu.\n6 ¡Welu Jewba ngen-ngerkey itrokom dungu mu! Feymu, ¿chem eluafuiñ? Rakiduamnge tüfa: kiñe wentru anümkey fentren adngechi flor tañi ruka mu. Fey kiñe antü tañi pichi ñawe katrünentuy kiñe flor ka elufi tañi chaw. Femngechi pengeli tunte ñi piwkeyeniefiel tañi chaw, feymu kidu rume ayüwi tañi ñawe ñi yewün mu, kidu ngen-ngelu rume kom ti flor ñi mülen. Fey ti wentru fentren flor niefuy, welu doy falintufi feychi flor ñi eluetew tañi ñawe. Ka femngechi iñchiñ taiñ duam mu wül-lu taiñ mongen Jewba mew, kidu müna ayüwkey (Éxodo 34:14).\n7. Ñi feypin Malaquías, ¿chumngechi kellukeeiñmu taiñ kimal chum duamkey Jewba?\n7 Biblia feypi: “Feychi mu pu yamniefilu ta Jewba welukentu dunguwingün, kiduke pu kompañwen, fey Jewba ngüneduamniefuy ka allkütuniefuy. Fey kidu ñi adkiñ mu, wirintukungey kiñe lifru ñi akordaniengeam, fey mu wirintukuley pu yamniefilu ta Jewba ka pu rakiduamaniefilu Kidu tañi üy” (Malaquías 3:16). ¿Chumngelu fente falin-ngey wülal taiñ mongen Jewba mew ka fawtisawal? Kimnieiñ, mongelelu müten iñchiñ Jewba ngen-ngey iñchiñ mu. Welu eluwküleliyiñ taiñ ngünenieaetew Jewba ka wül-liyiñ taiñ mongen kidu mew, ayüwülafiyiñ taiñ Wenu Chaw (Proverbios 23:15). Fey iñchiñ taiñ duam mu poyefiliyiñ ta Jewba, kidu kimnieaeiñmu ka wirintukuñmayaeiñmu taiñ üy ti “lifru ñi akordaniengeam”.\n8, 9. ¿Chumafuiñ taiñ nentuñmangenoal taiñ üy ti “lifru ñi akordaniengeam”?\n8 Welu taiñ nentuñmangenoal taiñ üy ti “lifru ñi akordaniengeam”, ¿chumafuiñ? Malaquías feypi taiñ yamnieafiel ta Jewba ka rakiduamanieafiel tañi üy. Feymu poyefiliyiñ kiñe dungu kam kiñe che Jewba ngenofule, fey ¡nentuñmangeaiñ taiñ üy Jewba ñi lifru mu! (Éxodo 32:33; Apokalipsi 3:5).\nFill antü pengelaiñ taiñ femken mew taiñ küpa inaniefiel Ngünechen ñi dungu\n9 Feley, müley taiñ feypikünuafiel ta Jewba taiñ femal ñi ayükeel ka fawtisawal. Kiñe rupa müten femngekey tüfa, welu ¿fey ka müten? Femlay, taiñ rüf poyeafiel ta Jewba, fill antü pengelaiñ ñi femken mew taiñ küpa inaniefiel Ngünechen ñi dungu (1 Pedro 4:1, 2).\nINAKELAIÑ TÜFACHI MAPU TUWÜN-NGECHI RAKIDUAM\n10. Pu nor piwkeyefilu ta Jewba, ¿chem müley ñi femal?\n10 Chumngechi ngüneduamiyiñ rupachi chillkatun mu, Kain, Salomon ka pu israelche feypikefuyngün ñi poyekefiel ta Jewba, welu rüfngelafuy ñi nor piwkeyefiel. ¿Chem kimeltukeeiñmu tüfa? Re feypilayaiñ taiñ poyekefiel Jewba, doy may üdeafiyiñ wedake dungu ka inayafiyiñ kümeke dungu (Romanu 12:9). Jewba feypikünuy tañi kimfalngeal “ñi trürnon kiñe nor che ka kiñe weda che, ñi trürnon kiñe poyekefilu ta Jewba ka kiñe femkenolu” (Malaquías 3:18).\n11. ¿Chumngelu müley ñi kimfalngeal taiñ poyekefiel ta Jewba?\n11 ¿Chumngelu kimfalkünuaiñ taiñ poyekefiel ta Jewba? Müna mañumkülelu am taiñ dullietew Jewba kidu ñi trokiñchengeal, feymu kimfalngepe taiñ kiñewkülen Jewba iñchiñ (Matew 5:16; 1 Timotew 4:15). Kafey yewentukuliyiñ taiñ feypiafiel pu che Jewba ñi pu chengen ta iñchiñ, kidu rume weda duamnagafuy. Feymu ramtuwaiñ: “Kakelu che, ¿ngüneduamkey tañi nor piwkeyefiel ta Jewba? ¿Ayüken feypiafiel pu che iñche tañi Dungukelu Iney Ngen Jewba ngen?” (Salmo 119:46; papeltunge Marku 8:38).\nTami mongen mu, ¿kimfalngey tami Dungukelu Iney Ngen Jewba ngen? (Inaduamnge parrafo 12 ka 13).\n12, 13. Kiñeke peñi ka lamngen, ¿chumngelu müte kimfalngelay ñi poyekefiel ta Jewba?\n12 Welu kiñeke taiñ pu peñi ka lamngen eluwingün ñi inayal “tüfachi Mapu tuwün-ngechi rakiduam”, ¡müna weda! Feymu trüringün pu poyekenofilu ta Jewba (1 Korintio 2:12, TNM). Inakelu engün am “tüfachi Mapu tuwün-ngechi rakiduam”, küpa femkeyngün kiduke ñi ayükeel müten (Efesio 2:3). Feymu küme ngülamtungelu rume, tüfachi pu peñi ka lamngen inakelayngün Biblia ñi ngülam tañi küme dullial ñi takun. Fey ñi takun mu illulkacheyawkeyngün, Trawünwe Ruka mew kütu. Ka chumngechi tañi kupilkülen, ayükey ñi pengeluwal kam inayal tüfachi Mapu tuwün pu che (1 Timotew 2:9, 10). Feymu mülen mu kakelu che engün, müte kimfalngekelay feychi pu peñi ka lamngen ñi poyekefiel ta Jewba (Santiaw 4:4).\n13 Kakelu dungu mew kiñeke peñi ka lamngen pengelkeyngün ñi inaken tüfachi Mapu tuwün-ngechi rakiduam. Kiñeke engün amulu fillke fiesta mu, tañi femken mew kam chumngechi ñi faylaken, pengelkeyngün ñi küme yenienofiel tañi kristianongen. Kakelu tukufilu fillke foto redes sociales mu kam chem ñi wirintukukeel fey mu, pengelkeyngün ñi inanofiel Jewba tañi rakiduam. Kidu engün weda kulpalayngün ka petu koneltuyngün ti trawünche mu, welu kellulayaeiñmew taiñ trürnoafiel pu poyekenofilu ta Jewba, doy may welulkayaeiñmew (papeltunge 1 Pedro 2:11, 12).\nEluwkilnge tami welulkayaetew pu inakelu tüfachi Mapu tuwün-ngechi rakiduam.\n14. Jewba taiñ dullietew am, ¿chem femaiñ?\n14 Kom ñi mülen tüfachi Mapu mu ngüchaltukukey ‘tañi wesa illutukeel ta che, ka tañi ayütukeel, ka tañi mallmapiwkengen ñi nien mew fentren chemkün’ (1 Juan 2:16). Welu Jewba dullieiñmew ta iñchiñ, feymu trürlaiñ feychi pu che mew. Iñchiñ eluwküleiñ “taiñ elkünutuafiel ti wesake dungu ka taiñ illutuwenoael mapu mew mülechi fill wesake dungu”, ka yafüluwkeiñ taiñ nieal ‘küme rakiduam, nor mongen, ka taiñ nienoael pekanka rakiduam’ (Tito 2:12). Feymu küdawküleliyiñ, dulliliyiñ taiñ takun, iliyiñ, pütokoliyiñ ka chem femliyiñ rume, kimfalngepe taiñ poyekefiel ta Jewba müten (papeltunge 1 Korintio 10:31, 32).\n“ITROKOM EYMÜN MEW TA MÜLEPE WELUKONKECHI PIWKEYEWÜN”\n15. ¿Chem duamfalngey taiñ longkontukual?\n15 Kafey kümelkafiliyiñ taiñ pu peñi ka lamngen, fey pengelafiyiñ ta Jewba taiñ mañumkülen taiñ dullietew. Jewba ka dullifi taiñ pu peñi ka lamngen kidu ñi trokiñchengeal. Feymu küme longkontukunieliyiñ tüfa, rumel pengelaiñ taiñ piwkeyefiel pu peñi ka lamngen (1 Tesalonisense 5:15). Jesus feypi chumngelu fente falin-ngey tüfa: “Welukonkechi piwkeyewülmün, kom mapu mew mülechi pu che kimayngün iñche tañi disipulungen ta eymün” (Juan 13:35).\n16. Moyse ñi Ley, ¿chumngechi kimeltueiñmew Jewba ñi falintukefiel tañi pu che?\n16 Taiñ kimal chumngechi taiñ yewküleal pu peñi ka lamngen iñchiñ, inaduamaiñ chem taiñ kimeltuetew kiñe dungu Moyse ñi Ley mu. Jewba ñi ngillatuwe ruka mew mülekefuy fillke rali, charu, kopa ka kakelu chemkün, kom tüfa elkünungefuy ñi poyengeal Jewba müten. Ti Ley feypikefuy pu Levi tuwün-ngelu ñi kuydayafiel feychi fillke chemkün, ka tati femkenolu mülefuy ñi layal (Números 1:50, 51). Jewba ngüneduamkefuy pu che ñi femkefiel ta tüfachi chemkün fente falin-ngelu kidu ñi poyengeal. Feymu doyelchi may, ngüneduamnieay taiñ chumkefiel pu peñi ka lamngen nor piwkeyefilu ta Jewba. Kidu rume falintukefi tañi pu che, feymu feypieiñmu: “Iney rume tamün topaetew topañmaenew reke tañi kuralnge” (Zacarías 2:8).\n17. ¿Chem ‘ngüneduamniey ka allkütuniey’ Chaw Jewba?\n17 Malaquías ka feypi Jewba ñi ‘ngüneduamnieel ka allkütunieel’ chumngechi ñi yewken tañi pu che (Malaquías 3:16). Chaw Jewba ‘kimniefi kom tati konkülepalu ta kisu mew’ (2 Timotew 2:19). Kafey ngüneduamniekey taiñ femken ka feypiken (Ebrew 4:13). Feymu Jewba adkintuaeiñmew weda femfiliyiñ kiñe peñi kam lamngen. Welu kafey adkintuaeiñmew küme llowfiliyiñ, fürenefiliyiñ, wiñoduamtufiliyiñ ka piwkeyefiliyiñ taiñ pu peñi ka lamngen (Ebrew 13:16; 1 Pedro 4:8, 9).\nJEWBA ELKÜNUKELAY TAÑI PU CHE\n18. ¿Chumngechi pengelelafiyiñ ta Jewba taiñ mañumkülen taiñ dullietew mu?\n18 Jewba dullieiñmew kidu ñi trokiñchengeal, feymu küpa pengelelkefiyiñ taiñ mañumtufiel. Wülkünuiñ taiñ mongen kidu mew, fey turpu wiño witrawlayaiñ, tüfa am tati doy kümelu. Pu che taiñ wallmanieetew weda piwkengey, welu yafüluwliyiñ peñmangelayaiñ ‘kiñe kulpan no rume ka welulkan no rume’, fey alofküleaiñ “wangülen reke tati dumiñkülechi mapu mew” (Filipense 2:15). Feymu femlayaiñ llemay Jewba ñi üdekeel (Santiaw 4:7). Kafey longkontukukeiñ Jewba ñi ka dullifiel taiñ pu peñi ka lamngen, feymu piwkeyefiyiñ ka yamniefiyiñ engün (Romanu 12:10).\n19. Jewba, ¿chumngechi kümelkakefi tañi pu nor piwkeyeetew?\n19 Maneluwküleafuiñ, “Jewba am elkünukenoafilu tañi pu che”, chumngechi feypikünuy Biblia (Salmo 94:14). Tüfa mupilfali llemay. Feymu chem rupale rume, Jewba kidukünulayaeiñmu. Laliyiñ kütu, kidu longkontukunieaeiñmu (Romanu 8:38, 39). “Mongeleliyiñ, Jewba mew ta mongeleiñ. Fey ka laliyiñ, Jewba mew ta layaiñ. Feymew mongeleliyiñ ka laliyiñ rume, Jewba ngen-ngey ta iñchiñ mew” (Romanu 14:8, TNM). Fey müna duamnieiñ Jewba ñi wiñomongeltuafiel kom tañi pu nor piwkeyeetew, kidu ñi weniyefiel (Matew 22:32). Kafey famülke mew Jewba elukeeiñmu fentren kümelkan. Feymu Biblia feypi: “Ayüwün-ngey tati trokiñche poyekefilu ta Chaw Ngünechen Jewba, tati trokiñche ñi dulliel Kidu ngealu” (Salmo 33:12).\nJewba ngen-ngey iñchiñ mu: Chaw Jewba elueiñmu mongen, feymu ngen-ngey iñchiñ mu mongelelu müten iñchiñ. Welu kidu tañi sakin trokiñchengerpuiñ wülkünulu iñchiñ taiñ mongen kidu mew ka fawtisawlu, fey eluwiyiñ taiñ poyeafiel kom taiñ mongen mu.


Matew 7 ARNNT - - Bible Search\nMatew 6 Matew 8\nÑi dunguyengenoael ta kakelu che\n(Luka 6.37-38, 41-42)\n1“Entuüñfilkefilmün ta kakelu pu che, fey Ngünechen küme trokituaeymünmew. 2Ngünechen ta ramtukadunguaeymünmew ta eymün chumngechi tamün dunguyekefiel ta kakelu che. Ka feychi mediwe mew eymün tamün medikemum, Ngünechen ta medileltuaeymünmew ta eymün.\n3“¿Chumngelu anta adkintuñmakefimi ñi pichi yafkan ñi nieel ta kangelu che kiñe pichi itrom pinu reke felelu ñi nge mew, fey tami ngüneduamnofiel ti fütra yafkan tami nieel ta eymi kiñe fütra trolüf mamüll reke felelu tami nge mew? 4Fey eymi nielmi kiñe fütra trolüf mamüll kisu tami nge mew, ¿chumngelu anta feypiafimi tami peñi: ‘Entulelaeyu tami itrom pinu tami nieel tami nge mew’? 5¡Küme piwkefaluwkelu! Wünelu mew wiñorakiduamtunge tami fütra yafkan mew, fey wüla ngülamafimi ta kangelu che ñi pichi yafkan mew.\n6“Nütramelkefilmün ti küme dungu tati üdekefilu ti küme dungu lladkülechi trewa reke felelu engün am, fey lefkontuafeymünmew ka ünatuafeymünmew, ka podkülechi sañwe reke feleyngün,+ fey falintulayafuy engün ti küme dungu.\nNgillatun, kintun ka mütrümün ta wülngiñ mew\n7“Ngillatulemün, fey Ngünechen eluaeymünmew. Kintuaymün, fey peaymün. Mütrümaymün ta wülngiñ mew, fey nülalngeaymün. 8Tati ngillatulelu am, llowkey. Tati kintulu, pekey. Ka tati mütrümlu wülngiñ mew, fey ta nülalngekey.\n9“¿Kiñeke ta eymün elupeafuymün may tamün fotüm kiñe kura, ‘eluen kofke’ pielmünmew? 10¿Ka elupeafuymün may kiñe filu ‘eluen challwa’ pielmünmew? 11Fey eymün, tamün wesake piwkengefel rume, elukefimün kümeke chemkün tamün pu yall, ¡doyelchi femay tamün Chaw wenu mapu mülelu, fey eluaeymünmew re kümeke chemkün iney rume ‘eluen’ pieleyew ñi duamtuel! 12Ka femngechi ta femaymün ta eymün ta kakelu pu che mew chumngechi ta ayükeymün tamün küme trokituaetew kakelu pu che. Fey tüfa famngechi mupikey kom ñi werküel tati ley dungu ka tañi wirintukuel tati pu pelon wentru.\nTati pichi rupachi wülngiñ\n13“Konpuaymün tati pichi rupachi wülngiñ mew. Alü rupay ka rume feyünngey tati wülngiñ ka tati rüpü yeniefilu ta che welulkawün mew, fey rume fentren che amuley feychi rüpü mew. 14Welu tati wülngiñ ka ti rüpü yeniefilu ta che rumel mongen mew, pichi rupay ka müna küdawngey ñi inangeael, fey rume pichin che konpukey tüfachi wülngiñ mew.\n15“Kuñiwtuwmün tati pu koyla ngünen kimeltufe mew, fey Ngünechen ñi dungu dungufaluwkey engün. Ufisa reke akukey ta eymün mew, welu tañi piwke mew lladkülechi trapial reke feley engün. 16Eymün ta ngüneduamafimün tañi femkeel mew engün, sarsa mew ta entungekelay ta ofad, ka igo entungekelay ta troltro mew. 17Femngechi, kom kümeke anümka wülkey kümeke fün, welu tati wesake anümka wesake fün wülkey. 18Tati küme anümka wül-layafuy ta wesake fün, ka ti wesa anümka no rume wül-layafuy kümeke fün. 19Kom anümka wülkenolu kümeke fün, katrüngekey ka kütraltungekey. 20Feymew tüfachi koyla ngünen kimeltufe kimngeay tañi femkeelchi dungu mew.\nKom che ta konpulayay Ngünechen tañi ülmen mülewe mew\n21“Kom tañi feypikeetew: ‘Ñidol, Ñidol’, konpulayay engün ta Ngünechen tañi ülmen mülewe mew. Tati femkelu may iñche ñi Chaw wenu mapu mülelu ñi ayükeelchi dungu, konpuay tüfey mew. 22Feychi antü ta fentren che feypiaenew: ‘Ñidol, Ñidol’, iñchiñ ta dungukeiñ eymi tami üy mew. Eymi tami üy mew wemünentukeiñ weküfü, ka eymi tami üy mew femiyiñ afmanngechi dungu. 23Welu feymew iñche llowdunguafiñ: ‘Chumkawnorume kimuwkelayiñ. ¡Kiñe püle tripamün iñche mew, wesake dungu femkelu!’\nTati epu adkünu dungu\n24“Feymew tati pu che allküñmapeetew ñi dungu ka femlu iñche tañi piel, fey tüfachi kim wentru reke femngey tati dewmalu tañi ruka chapüntu kura mew. 25Eluwi ñi mawael, fey mangiy ta lewfü ka rupay fütra kürüf, welu nengümlay rume tati ruka, chapüntu kura mew am anümkülelu. 26Welu tañi allküñmapeetew ñi dungu, fey femnolu iñche tañi piel, fey ta kiñe wedwed wentru reke feley tati dewmalu tañi ruka wente kuyüm. 27Eluwi ñi mawael, fey mangiy ta lewfü. Fütra kürüfmay ti ruka, fey tranarupay. ¡Rume wesa dungu mew rupay!”\n28-29Feymew Jesus rupan dungulu, ti pu che rume afmatulewey, Jesus am kimeltunolu chumngechi kimeltukey tati pu wentru kimeltukelu tati ley dungu. Kisu ta kimeltuy fentren pepiluwün mew.